title: American Kennel Club

text: Sporting Group eli sananmukaisesti "urheiluryhmä" viittaa metsästykseen. Ajo- ja vinttikoirat eivät kuitenkaan lukeudu siihen, vaan se sisällyttää ainoastaan lintukoirat.Ajo- ja vinttikoirien lisäksi ryhmään kuuluu myös joitain alkukantaisia rotuja, kuten "basenji" ja "rhodesiankoira".Ryhmä sisältää myös "suomenpystykorvan", koska Yhdysvalloissa sitä kasvatetaan yksinomaan seurakoiraksi eikä metsästyskoiraksi kuten Suomessa.


title: Cup-voittajien cupin kausi 1988–1989

text: Cup-voittajien cupin kausi 1988–1989 oli 29. Cup-voittajien cupin kausi. Loppuottelu pelattiin Wankdorfstadionilla, Sveitsissä 10. toukokuuta 1989. Loppuottelussa espanjalainen FC Barcelona voitti italialaisen UC Sampdorian.


title: Cup-voittajien cupin kausi 1988–1989

text: Cup-voittajien cupin finaali pelattiin Wankdorfstadionilla, Bernissä, Sveitsissä. Finaali järjestettiin stadionilla ensimmäistä kertaa.


title: ORP Żbik

text: ORP Żbik () oli Puolan laivaston Wilk-luokan sukellusvene, joka palveli toisessa maailmansodassa.


title: ORP Żbik

text: Toisen maailmansodan puhjetessa 1. syyskuuta 1939 "Żbik" osallistui Worekin suunnitelmaan Puolan rannikon puolustamiseksi. Se laski 8. syyskuuta 20 miinaa Gdanskin lahdelle. Alus joutui 25. syyskuuta polttoainepulan vuoksi menemään ruotsalaiseen satamaan, jossa se internoitiin. Saksan laivaston miinanraivaaja M85 osui 1. lokakuuta todennäköisesti aluksen aiemmin laskemaan miinaan.


title: ORP Żbik

text: "Żbik" palasi sodan päätyttyä lokakuussa 1945 Puolaan, jossa se palveli Puolan Kansantasavallan laivastossa aina vuoteen 1955 saakka. Alus romutettiin 1956.


title: Stanislav Smirnov

text: Stanislav Kostantinovitš Smirnov (; s. 3. syyskuuta 1970 Leningrad, Neuvostoliitto) on venäläinen matemaatikko, joka palkittiin Fieldsin mitalilla vuonna 2010.


title: Stanislav Smirnov

text: Smirnov syntyi Leningradissa vuonna 1970. Hän opiskeli kotimaassaan matematiikkakoulussa ja Pietarin valtionyliopistossa. Valmistumisensa jälkeen hän jatkoi uraansa Kalifornian teknillisessä insituutissa, jossa hän suoritti tohtorin tutkinnon Nikolai G. Makarovin ohjauksessa vuonna 1996. Tämän jälkeen hän työskenteli lyhyen aikaa Yalen yliopistossa, Institute for Advanced Studyssä ja Max Planck -instituutissa matematiikan tutkimuskeskuksessa. Vuodesta 1998 Smirnov asui Ruotsissa, jossa hän toimi professorina Kuninkaallisessa teknillisessa korkeakoulussa ja tutkijana Ruotsin kuninkaallisessa tiedeakatemiassa. Vuodesta 2003 hän on ollut professorina Geneven yliopistossa.


title: Stanislav Smirnov

text: Smirnov on suuntautunut urallaan tutkimaan analyysiä, dynaamisiä systeemejä, todennäköisyysteoriaa ja matemaattista fysiikkaa. Vuonna 2010 hän sai Fieldsin mitalin työstään matemaattisen fysiikan parissa. Smirnovin sai mitalin erityisesti teoreettisista tutkimuksistaan, jotka kuitenkin koskevat arkipäivän asioita, kuten esimerkiksi veden valumista maaperään.


title: Krasnoarmeisk (Saratovin alue)

text: Krasnoarmeisk () on kaupunki Saratovin alueella Venäjällä. Se sijaitsee Donin vesistöön kuuluvan Golyi Karamyš -joen varrella 75 kilometriä Saratovista etelään. Itäpuolella on Volgan muodostama Volgogradin tekojärvi. Kaupunki on Krasnoarmeiskin piirin keskus. Asukkaita on 24 700 henkeä (vuonna 2009).


title: Krasnoarmeisk (Saratovin alue)

text: Paikkakunta on saanut alkunsa saksalaisten siirtolaisten vuonna 1766 perustamasta "Balzerin" kylästä. Vuonna 1918 siitä tuli "Golyi Karamyšin" kaupunki, joka vuonna 1926 sai venäläisen nimimuodon "Baltser". Volgan saksalaisten karkotuksen ja Volgan saksalaisten autonomisen tasavallan lakkauttamisen jälkeen vuonna 1942 kaupunki nimettiin puna-armeijan mukaan Krasnoarmeiskiksi. Nykyään se on maatalousalueen keskus, jossa on mm. konepaja- ja elintarviketeollisuutta.


title: Roni Segoly

text: Roni Segoly on entinen Israelin armeijan sotilas ja turvallisuuspalvelu Shabakin agentti. Nykyään Segoly toimii rauhan puolesta palestiinalaisten ja israelilaisten perustamassa järjestössä.


title: Roni Segoly

text:
Segoly vietti lapsuutensa Jerusalemissa jossa liittyi äärioikeistolaiseen nuorisojärjestöön. Järjestö oli nimeltään Likudin edeltäjäpuolue Herutin nuortenjärjestö Beitar. Segoly ajatteli vuoden 1967 kuuden päivän sodan jälkeen useimpien muiden israelilaisten tavoin kansansa oikeutetusti vapauttaneen Pyhän maan. Vuonna 1975 Segoly meni armeijaan ja palveli Gazan kaistalla. Kun Likud nousi ensi kertaa valtaan vuonna 1977, Segoly oli Likudin voitosta onnellinen. Tämän jälkeen Segoly toimi neljä vuotta Jerusalemissa poliisina ja vuosina 1983-1994 turvallisuuspalvelu Shabakissa. Segoly oppi mm. palestiinalaisten kielen.
Segolyn muuttuminen rauhaa ajavaksi oppositioaktivistiksi oli pitkä prosessi.
Segoly
alkoi 80- ja 90-lukujen taitteessa ajatella israelilaisten olevan palestiinalaisten sortajia. Segoly vertasi palestiinalaisten intifadaa mielessään juutalaisten taisteluun brittejä vastaan ennen Israelin itsenäistymistä.


title: Roni Segoly

text:
Kun Segolyn talossa ennen Israelin vuoden 1967 miehitystä asunut arabiperhe kävi Segolyn ollessa lapsi kylässä, perhe päästi vieraan sisään mutta kohteli näitä epäystävällisesti. Segoly asui ulkomailla 2000-2007 mikä myös lisäsi hänen etäisyyttään Israelin harjoittamaan palestiinalaispolitiikkaan.
Kun Segoly kävi itse 2006 vanhempiensa entisessä kodissa Romaniassa, taloa nykyisin isännöinyt perhe oli epäkohtelias. Segoly alkoi ajatella että israelilaiset tekivät saman palestiinalaisille minkä hänen kotitalonsa romanialaiset asukkaat juutalaisille. Segoly kuuluu entisten palestiinalaisten terroristien ja väkivallan hylänneiden israelilaisten sotilaiden perustamaan "Combatants for peace" ("Taistelijat rauhan puolesta")-järjestöön. Segoly liittyi järjestöön vuonna 2007 nähtyään videolta Israelin puskutraktorien tuhoavan palestiinalaisten oliivilehdon, ja maansa sotilaiden olevan ylpeitä siitä.
Tämä järjestö tavoittelee itsenäistä palestiinalaisvaltiota siten ettei järjestön jäsenistä israelilainen ei saa palvella armeijassa palestiinalaisalueella, ja palestiinalainen taistella Israelia vastaan. Palestiinan johto hyväksyy järjestön mutta
Segolya pidetään kotimaassaan petturina. Omasta mielestään Segoly toimii Israelin, ei palestiinalaisten puolesta. Ystävät ja perhe eivät tue Segolya, ja palestiinalaisten kanssa veljeilevään rauhanaktivistijärjestöön suhtaudutaan Israelissa yleensä kielteisesti niin hallitustasolla kuin yleisessä mielipiteessäkin. Järjestö ei ole varsinaisesti laiton, mutta siihen kuuluvan työpaikan saanti voi vaikeutua Israelissa. Armeija yrittää estää järjestön kokouksia tarkastuspistein.


title: Roni Segoly

text: Segoly pitää Lähi-idän rauhanprosessia vaikeana, koska niin palestiinalaisten kuin Israelinkin johtajat pelkäävät neuvotteluja, joiden olisi oltava tulokseltaan edullisia molemmille.


title: Cédric Villani

text: Cédric Villani (5. lokakuuta 1973 Brive-la-Gaillarde, Ranska) on ranskalainen matemaatikko, jolle myönnettiin Fieldsin mitali vuonna 2010.


title: Cédric Villani

text: Villani syntyi Ranskassa vuonna 1973. Hän opiskeli matematiikkaa École Normale Supérieuressä 1992–1996, ja vuonna 1996 hänet nimitettiin yliopistoon apulaisprofessoriksi. Tohtorin tutkinnon hän suoritti vuonna 1998. Vuodesta 2000 Villani on toiminut professorina École Normale Supérieure de Lyonissa. Hän on opettanut myös lukuvuoden ajan Atlantan yliopistossa, Kalifornian Berkeleyn yliopistossa ja Princetonin yliopistossa.


title: Cédric Villani

text: Villani sai vuonna 2009 Henri Poincaré -palkinnon saavutuksistaan matemaattisen fysiikan parissa. Seuraavana vuonna hänelle myönnettiin Fieldsin mitali erityisesti työstään, joka liittyy entropian matemaattiseen tulkintaan.


title: The Jackson 5 Final Tour

text: The Jackson 5 Final Tour oli The Jackson 5 -yhtyeen viimeinen kiertue vanhalla Motown Recordsin nimellä, ennen kuin yhtye siirtyi Epic Recordsille ja otti käyttöön "The Jacksons" -nimen. Yhtye esiintyi kuudessa konsertissa Filippiineillä helmikuussa 1976.


title: Sambou Yatabaré

text: Sambou Yatabaré (s. 2. maaliskuuta 1989 Beauvais, Ranska) on ranskalais-malilainen jalkapalloilija. Hyökkäävänä keskikenttäpelaajana ja piilokärkenä pelaava Yatabaré edustaa Ligue 1:ssa pelaavaa SC Bastiaa.


title: Sambou Yatabaré

text: Yatabaré aloitti pelaamisen Caenin kakkosjoukkueessa vuonna 2007 ja siirtyi helmikuussa 2009 Caenin edustusjoukkueeseen. Hän pelasi ensimmäisen Ranskan pääsarjaottelunsa Grenoblea vastaan 7. maaliskuuta 2009 tultuaan vaihdosta kentälle. Yatabaré teki samaisella kaudella uransa avausmaalin pääsarjassa AS Nancya vastaan 18. huhtikuuta 2009.


title: Sambou Yatabaré

text: Yatabaré pelasi Caenissa kesään 2011 saakka ja esiintyi 57 liigaottelussa. Kauden 2011/12 hän edusti Ligue 2:ssa pelannutta AS Monacoa, mutta vastuu jäi vähäiseksi. Kesällä 2012 hän siirtyi liigaan nousseeseen SC Bastiaan.


title: Sambou Yatabaré

text: Yatabaré syntyi Ranskassa malilaisille vanhemmille. Hänen vanhempi veljensä Mustapha Yatabaré pelaa myös jalkapalloa hyökkääjänä Trabzonsporissa.


title: 4x4 (yhtye)

text: 4x4 on ghanalainen hip hop/rap-yhtye. Yhtye laulaa twiksi, gaksi, eweksi ja pidgin-englanniksi. 4x4-yhtyeen manageri on Duke Banson. Yhtyeen suosituimpia kappaleita ovat Kpekpele, Rekpete, Contestant #1, Odo fitaa, Hotgirls.com ja Shaka Zulu.


title: Naisten 10 metrin ilmapistooli ammunnan maailmanmestaruuskilpailuissa 2010

text: Naisten 10 metrin ilmapistooli maailmanmestaruudesta ammuttiin 8. elokuuta 2010. Henkilökohtaisen kilpailun voitti Serbian Zorana Arunovic tuloksella 486,8 (385+101,8) ja joukkuekilpailun Australia tuloksella 1145.


text: Ennen MM-kilpailuiden alkua voimassa olleet maailmanennätykset:


text: Joukkuekilpailun tulokset määräytyivät peruskilpailun tulosten perusteella.


title: California Gurls

text: ”California Gurls” on yhdysvaltalaisen laulaja-lauluntekijän Katy Perryn electropop-kappale hänen vuonna 2010 julkaistulta kolmannelta studioalbumiltaan "Teenage Dreamiltä". Vierailevana artistina kappaleessa esiintyy Snoop Dogg. Kappale julkaistiin singlenä 11. toukokuuta 2010.


title: California Gurls

text: Kappale nousi listaykköseksi yli kymmenessä maassa ja Yhdysvalloissa single meni Billboard Hot 100 -listan kärkipaikalle ja pysyi siellä kuusi viikkoa. Maailmanlaajuisesti singleä on myyty yli viisi miljoonaa kappaletta. Suomessa kappale myi kultaa.


title: Raide-Jokeri

text: Raide-Jokeri (ruots. "Spår-Jokern") on Espoon Keilaniemen ja Helsingin Itäkeskuksen välille suunniteltu noin 25 kilometriä pitkä pikaraitiotielinja. Raide-Jokeri korvaa nykyisen runkolinjan 550, jonka reittiä raitiotien linjaus mukailee. Raide-Jokerin rakentamisen on tarkoitus alkaa vuonna 2019.


title: Raide-Jokeri

text: Vuonna 1990 Helsingin kaupunki esitteli suunnitelman Itäkeskuksesta Leppävaaraan kulkevasta poikittaisesta pikaraitiotielinjasta, joka oli nimetty Jokeriksi (Joukkoliikenteen kehämäinen raideinvestointi). Linjan pituus olisi ollut noin 21 kilometriä ja kustannusarvio hankkeelle oli noin 750 miljoonaa markkaa. Vuoden 1994 Pääkaupunkiseudun liikennejärjestelmäsuunnitelmassa Jokeri-pikaraitiotie oli esitetty välittömästi aloitettavaksi hankkeeksi. Pian suunnitelmat pikaraitiotiestä kuitenkin hylättiin ja Jokeri-linjaa päätettiin alkaa suunnittelemaan linja-autoin liikennöitävänä linjana, sillä pikaraitiotielinjan kustannusten koettiin olevan liian suuret arvioituihin matkustajamääriin nähden. Raide-Jokerin matkustajamäärien oli kuitenkin arvioitu olevan merkittävästi suuremmat kuin Helsingin metron samanhintaisen Itäkeskus–Vuosaari-osuuden, joka päätettiin rakentaa. Pääkaupunkiseudun liikennejärjestelmäsuunnitelma PLJ 1998:ssa Raide-Jokerin suunnittelu ja rakentaminen päätettiin lykätä aina vuoden 2030 jälkeisiin hankkeisiin asti.


title: Raide-Jokeri

text: Jokeri-bussilinjan eli linjan 550 liikennöinti aloitettiin elokuussa 2003. Sittemmin bussilinjan odotettua suurempi suosio ja siitä juontuneet ongelmat kuten ylikuormitus ja ketjuuntuminen ovat ajaneet aikaistamaan korvaavan pikaraitiotielinjan rakentamista. Tällä hetkellä runkolinjalla 550 tehdään arkisin noin 40 000 päivittäistä matkaa, mutta vuonna 2025 linjalla on ennustettu olevan päivittäin jopa lähes 90 000 potentiaalista käyttäjää, mikä ylittää bussilinjan kuljetuskapasiteetin täysin.


title: Raide-Jokeri

text: Pikaraitiotien alustava yleissuunnitelma valmistui toukokuussa 2009. Suunnitelman perusteella linjasta saatiin alustava, 212 miljoonan euron kustannusarvio ja kaavavarausten teko tuli mahdolliseksi. Helsingin kaupunkisuunnittelulautakunta suositti työn jatkamista hankesuunnitelmalla välittömästi. Helsingin kaupungin liikennelaitoksen johtokunta päätti vuonna 2009 selvittää HKL:n suunnittelijoiden esityksen perusteella edelleen mahdollisuuksia kehittää Jokeria bussi- tai johdinautolinjana. Helsingin seudun liikenteen toimesta tehtiin johdinautoliikenteestä vielä erillinen hankeselvitys vuonna 2011. Aiemmin vuonna 2003 YTV ja liikenne- ja viestintäministeriö olivat tilanneet saksalaiselta konsulttiyritykseltä selvityksen, voitaisiinko Raide-Jokeri yhteensovittaa Helsingin metrolinjaan niin, että raitiovaunuilla voitaisiin liikennöidä myös metroradalla. Raitiovaunujärjestelmiin tehtävien muutostöiden laajuus ja yleisesti koko integrointihankkeen kannattamattomuus ajoivat idean hylkäämiseen.


title: Raide-Jokeri

text: Helsingin seudun liikennejärjestelmäsuunnitelma HLJ 2011:ssä Raide-Jokeri oli jo listattu vuoteen 2020 mennessä toteutettaviin hankkeisiin, mutta kiireellisyysjärjestyksessä toiseksi viimeisenä mm. Pisararadan sekä metrolinja- ja kaupunkiratalaajennusten jälkeen. Järjestyksestä on kuitenkin todettu, että yksittäisen hankkeen viivästyminen ei saa viivästyttää seuraavien aloitusta. Vuoden 2011 hankearviossa todettiin, että Raide-Jokeri on hankkeena paitsi välttämätön myös kaupungeille taloudellisesti kannattava, sillä sen kustannus-hyötysuhde on jopa 1,25. Tehostuvan maankäytön ansiosta raitiolinjan varrelle arvioidaan tulevaisuudessa muuttavan 23 000 asukasta ja syntyvän 14 000 työpaikkaa enemmän verrattuna siihen, että linjan liikennöintiä ja kehittämistä jatkettaisiin linja-autoin. Pelkästään Helsingin puolella Raide-Jokerin kokonaispotentiaalin arvioidaan olevan noin 92 000 asukasta ja 48 000 työpaikkaa vuoteen 2050 mennessä. Vuonna 2040 Raide-Jokerilla ennustetaan kulkevan arkisin noin 102 000 matkustajaa päivässä.


title: Raide-Jokeri

text: Tällä hetkellä linja on Helsingin kaupunkisuunnitteluviraston liikenneinvestointien talousarvioehdotuksessa merkitty vuosille 2017–2020. Helsingin seudun liikennejärjestelmäsuunnitelma HLJ 2015:ssä Raide-Jokeri esitetään toteutettavaksi vuoteen 2025 mennessä.


title: Raide-Jokeri

text: Raide-Jokerin hankesuunnitelma valmistui tammikuussa 2016. Hankesuunnitelmassa Raide-Jokerin rakentamiskustannuksiksi arvioitiin 275 miljoonaa euroa. Bussilinjan korvaaminen pikaraitiotiellä eteni, kun Suomen hallitus lupasi kehysriihessä 5. huhtikuuta 2016 sille rahoitusta. Valtio vauhditti hanketta antaen sille tukea kolmanneksen kokonaiskustannuksista eli 84 miljoonaa euroa edellyttäen, että kaupunkien päätöksenteko ja rakentaminen suoritetaan mahdollisimman pian. Espoon kaupunginvaltuusto hyväksyi 13. kesäkuuta 2016 hankkeen äänin 59–16 ja Helsingin kaupunginvaltuusto yksimielisesti 15. kesäkuuta 2016. Kun molemmat kaupungit päättivät jatkaa hankkeen valmistelua, aloitettiin yksityiskohtaisempien toteutussuunnitelmien laatiminen. Toukokuussa 2016 julkaistujen tietojen mukaan hankkeen kustannusarvio on kohonnut 459 miljoonaan euroon, josta raitiovaunujen hankintakustannusten osuus on noin 95 miljoonaa euroa.


title: Raide-Jokeri

text: Raide-Jokerin asemakaavamuutokset ja hankesuunnitelman pohjalta tehtävät katusuunnitelmat ovat parhaillaan käynnissä. Hankkeen palveluntuottajat kilpailutettiin vuoden 2017 aikana. Kesäkuussa Raide-Jokerin suunnittelijoiksi valittiin Siton, Ramboll Finlandin ja VR Trackin yhteenliittymä. Lokakuussa 2017 Raide-Jokerin urakoitsijoiksi valittiin YIT ja VR Track. Raide-Jokerin suunnitteluun ja toteuttamiseen käytetään ns. allianssimallia, eli linja toteutetaan Helsingin ja Espoon kaupunkien yhteishankkeena ilman erikseen perustettavaa, tilaaja- ja toteuttajaorganisaationa toimivaa osakeyhtiötä. Tällä hetkellä tavoitteena on aloittaa Raide-Jokerin rakentaminen viimeistään alkuvuonna 2019. Hankkeen lokakuussa 2017 vahvistettu budjetti on 275 miljoonaa euroa, josta rakennuskustannusten osuus on noin 205–225 miljoonaa euroa. Suunnitelmaan sisältyvät optiot, yhdysraiteen sekä varikoiden rakennuskustannukset, ovat suuruudeltaan noin 100 miljoonaa euroa. Marraskuussa 2018 esitetty uusin kustannusarvio on vuoden 2015 hintatasossa 367 miljoonaa euroa, josta varikon rakennuskustannukset ovat 64 miljoonaa euroa. Hankkeen lopullinen kustannusarvio valmistuu tammikuussa 2019, ja rakentamisen on tarkoitus alkaa kesäkuussa 2019.


title: Raide-Jokeri

text: Alustavia suunnitelmia on ollut laajentaa Raide-Jokeria tulevaisuudessa reitille Viikki–Pasila–Otaniemi–Tapiola. Tämä ns. Tiederatikka-laajennus on jo mainittu Helsingin seudun liikennejärjestelmäsuunnitelmissa, mutta sen toteuttaminen olisi ajankohtaista vasta aikavälillä 2026–2040.


title: Raide-Jokeri

text: Raide-Jokerin linja on yhteensä noin 25 kilometriä pitkä, josta 16 kilometriä sijoittuu Helsinkiin ja 9 kilometriä Espooseen. Raide-Jokerin ratalinjaus vastaa karkeasti nykyistä runkolinjaa 550, mutta kulkee suuren osan matkasta omalla väylällään, erillään muusta liikenteestä. Tällä varmistetaan raitiovaunujen mahdollisimman nopea ja häiriötön kulku. Autoliikennettä kohdataan risteyksissä, mutta niihin tehdään raitiovaunuille liikennevaloetuudet.


title: Raide-Jokeri

text: Nykyinen bussilinja jatkaa Espoon puolella Laajalahdesta Tapiolan kautta Westendinasemalle, mutta raitiolinja kulkee Otaniemen kampuksen kautta Espoon puoleisen päätepysäkin tullessa Keilaniemeen metroaseman lähettyville. Alun perin myös raitiolinjan oli suunniteltu kulkevan Tapiolan kautta, mutta vuoden 2013 suunnitelmassa reitti muutettiin tarkoituksenmukaisempana kulkemaan Otaniemen kautta. Helsingin puoleinen päätepysäkki on bussilinjan tavoin Itäkeskuksen metroaseman yhteydessä. Raitiolinjan reitille tulee 34 pysäkkiparia, keskimäärin 800 metrin välein. Pysäkit on sijoitettu nykyisten ja rakentuvien asuinalueiden läheisyyteen sekä niin, että pysäkeiltä on mahdollisimman nopea vaihtoyhteys rautatie-, metro- ja bussilinjoille. Linjaa tullaan ajamaan vuorokaudenajasta riippuen 5–10 minuutin vuorovälein, ja matka-aika linjan päästä päähän on noin tunti.


title: Raide-Jokeri

text: Raide-Jokeria varten rakennetaan neljä uutta siltaa kehä- ja valtateiden sekä Vantaanjoen ylittämiseen ja lisäksi noin 400 metrin pituinen betoni- ja kalliotunneli Pitäjänmäen Patterinmäkeen. Raitiolinjan 27-paikkainen varikko sijoitetaan Roihupellon teollisuusalueelle. Vuoden 2016 hankesuunnitelmassa oli varauduttu myös rakentamaan 14-paikkainen sivuvarikko Laajalahteen., mutta myöhemmin tammikuussa 2018 tehtiin päätös vain päävarikon rakentamisesta ja sivuvarikko jätettiin varaukseksi.


title: Raide-Jokeri

text: Raiteita kulkee koko linjan pituudelta vierekkäin kaksi, ja lisäksi tasaisin välimatkoin reitille on sijoitettu puolenvaihtopaikkoja, jolloin esimerkiksi este tai vikaantunut vaunu voidaan ohittaa keskeyttämättä liikennöintiä. Raide-Jokeri tulee käyttämään 1 000 millimetrin raideleveyttä. Myös 1 435 millimetrin raideleveyttä on pidetty vaihtoehtona, mutta linjan vaunukaluston ja ratainfrastruktuurin halutaan olevan kunnossapidon ja liikennöinnin kannalta mahdollisimman hyvin yhteensopivia nykyisen raitiotieverkoston ja sen käytössä olevien Artic-raitiovaunujen kanssa.


title: Raide-Jokeri

text: Raide-Jokerin liikennöinti toteutetaan Transtechin valmistamilla Artic-sarjan vaunuilla. Vaunut ovat 34 metriä pitkiä, ja ne on myöhemmin mahdollista jälkiasennuksena pidentää 44 metrin pituisiksi. Näistä perusmallia pidemmistä vaunuista käytetään kauppanimeä Artic XL. Transtech on suunnitellut vaunujen tekniset ratkaisut, ja vaunun muotoilusta ja ulkoasusta vastaa turkulainen Idis Design.


title: Raide-Jokeri

text: Vaunussa on 76 istuma- ja 180 seisomapaikkaa, joten yhteen Raide-Jokerin raitiovaunuun mahtuu jopa kolme kertaa enemmän matkustajia kuin yhteen nykyisellä bussilinjalla liikennöivään linja-autoon. Vaunuissa on ohjaamo molemmissa päissä, joten linjalle ei tarvitse rakentaa päätesilmukoita, koska vaunuja voidaan ajaa kumpaankin suuntaan. Vaunujen huippunopeus Raide-Jokerin linjalla on 70 km/h, keskinopeuden ollessa noin 25 km/h. Raide-Jokeri on pikaraitiotienä merkittävästi nopeampi järjestelmä kuin Helsingin raitioliikenne, jossa keskinopeudet ovat vain noin 13–15 km/h.


title: Raide-Jokeri

text: Vaunuja tilataan Raide-Jokerin liikennöintiin 29 kappaletta. Ensimmäiseksi valmistuu prototyyppivaunu, jolla liikennöidään aluksi kesällä 2019 koeajoja Helsingin kantakaupungin raitiolinjoilla. Koeajoja varten raitiolinjoilla käytettiin maaliskuussa 2017 Raide-Jokerin vaunun kokoista mittakehikkoa, jotta varmistuttiin pitkän vaunun soveltuvuudesta nykyiselle raitiotieverkolle. Transtech on myös rakentanut vaunusta puisen mallin, jolla voidaan testata muun muassa vaunun esteettömyyttä. Vaunujen sarjatuotanto alkaa prototyyppivaunun koeajojakson jälkeen.


title: Kalorifeerilaitos

text: Kalorifeerilaitos on vanha lämmitysjärjestelmä, jossa lämmönkuljettimena käytetään ilmaa. Ilma lämmitetään lämpökammiossa olevissa ilmanlämmitysuuneissa, kalorifeereissa, noin 35–50 °C:een. Lämmin ilma johdetaan kanavia pitkin lämmitettäviin huoneisiin, joihin se luovuttaa osan lämmöstään. Jäähtynyt ilma poistuu huonetilasta joko ulos (ilmanvaihtolämmitys) tai lämpökammioon uudelleen lämmitettäväksi (kiertoilmalämmitys). Ilman kuljettimena käytettiin joko luonnollista vetoa tai ventilaattoreita.


title: Kalorifeerilaitos

text: Kalorifeerit valmistettiin yleensä valuraudasta, lukuun ottamatta tulipesää, joka muurattiin. Mallit vaihtelivat eri tehtailla. Polttoainetilan oli oltava suuri, jotta palaminen voi jatkua yhdellä täyttökerralla useita tunteja. Savukanavat piti voida puhdistaa lämpökammion ulkopuolelta, etteivät noki ja tuhka päässeet huonetiloihin. Ilmanjohtokanavat olivat joko muurattuja tai ne valmistettiin esimerkiksi rautalevyistä tai laudoista. Kanavat oli rakennettava niin ettei niissä ollut ilman kulkua haitaavia äkillisiä mutkia ja läpileikkauksen muutoksia. Lämmön määrää säädettiin pelleillä tai venttiileillä rajoittamalla ilmavirran suuruutta, sekoittamalla kylmää ilmaa lämpimän joukkoon tai muuttamalla palamisen voimakkuutta vedon avulla.


title: Kalorifeerilaitos

text: Vantaan Pyhän Laurin kirkkoon rakennettiin kalorifeerilaitos, josta vastasi norjalaisyntyinen insinööri Endre Lekve. Kirkon vuonna 1893 tuhonnut tulipalo sai alkunsa lämmitysjärjestelmästä. Vastaavia lämmitysjärjestelmiä rakennettiin muihinkin kirkkoihin, jo aiemmin Helsingin Vanhaan kirkkoon (1867) ja 1890-luvulla Tuusulan kirkkoon. Vielä 1910-luvullakin niitä saatettiin rakentaa, esimerkiksi Terijoen komeaan ortodoksiseen Jumalanäidin Kazanin ikonin kirkkoon (1915). Ne olivat kuitenkin kalliita ja siksi harvinaisia.


title: Tears On My Pillow (albumi)

text: Tears On My Pillow on laulaja Johnny Nashin studioalbumi vuodelta 1976. Levy-yhtiö on CBS Records ja tuottajina ovat toimineet Nash (A2, A4, B1-4), Nash ja Bunny Sigler (A1, A3, B5) sekä Nash ja Ken Khouri (A5). Tuotantoyhtiö on Namjac. Musiikkikasettia on valmistettu Hollannissa.


title: Tears On My Pillow (albumi)

text: Sivu 1


title: Tears On My Pillow (albumi)

text:
1. Why Did You Do It - 6:15
2. Rock It Baby (Baby We've Got a Date) - 3:11
3. I'm Comin' Home in the Morning - 3:19
4. Let's Be Friends - 2:55
5. Tears on My Pillow (I Can't Take It)


title: Tears On My Pillow (albumi)

text: Päätöskappaleen kesto on jäänyt merkitsemättä albumin tietoihin.


title: Tears On My Pillow (albumi)

text: Sivu 2


title: Tears On My Pillow (albumi)

text:
1. Reggae's on Broadway - 3:58
2. Mellow Mood - 3:22
3. The Edge of Love - 3:28
4. Cream Puff - 2:08
5. Say It Ain't True - 5:52


title: Tears On My Pillow (albumi)

text: Johnny Nash MC "Tears On My Pillow" (CBS Records 40-69148, 1976)


title: Ristilimaska

text: Ristilimaska ("Lemna trisulca") on vehkakasveihin kuuluva, veden pinnan alla upoksissa keijuva pieni monivuotinen kasvi.


title: Ristilimaska

text: Ristilimaskan versot ovat yksijuurisia tai usein juurettomia. Kukkimattomat versot ovat kooltaan 5–17 mm pitkiä ja pitkulaisia tai puikeita. Verson kärki on hammaslaitainen, tyvi pitkä ja kapea. Versot ovat toisiinsa nähden ristikkäin ja muodostavat kymmenien versojen keijuvia ketjuja. Muiden limaskojen tapaan myös ristilimaska muodostaa suuria kasvustoja. Kukkivat versot ovat kukkimattomia pienempiä ja lyhytyvisiä. Kukkivat versot kelluvat kun taas kukkimattomat ovat upoksissa keijuvia. Kukinto on vaatimaton ja muodostuu kahdesta hedekukasta ja yhdestä emikukasta. Se sijaitsee verson laidan taskussa kalvon suojaamana. Ristilimaska kukkii kesä-heinäkuussa. Suomessa kukintoja on tavattu hyvin harvoin eikä sen tiedetä tuottaneen Suomessa siemeniä.


title: Ristilimaska

text: Ristilimaskan levinneisyysalue kattaa lähes koko Euroopan aivan pohjoisimpia osia lukuun ottamatta. Levinneisyysalue jatkuu läpi Venäjän Japaniin saakka, ja Keski-Aasiasta Intiaan ja Kaakkois-Aasiaan. Sitä tavataan laajalti myös Pohjois-Amerikassa ja monin paikoin Etelä-Amerikassa. Suomessa ristilimaskaa tavataan koko rannikkoalueella, erityisen paljon Pohjanlahden perukasta. Laji kasvaa paikoitellen myös sisämaassa eteläisessä Suomessa ja Länsi- ja Keski-Lapissa.


title: Ristilimaska

text: Ristilimaska kasvaa suojaisissa paikoissa vähäsuolaisessa murtovedessä, rantalaguuneissa sekä neutraalivetisissä, rehevissä järvissä. Kasvi leviää Suomessa – jossa se ei tuota siemeniä – lintujen mukana tai takertumalla kalastusvälineisiin ja veneisiin.


title: Turvahiekka

text: Turvahiekka on puhdistettua hiekkaa, joka on tarkoitettu lasten leikkipaikoille pehmentämään alastuloja. Turvahiekasta puuttuu niin sanottu nolla-aines, joten se ei tiivisty kovaksi. Turvahiekan raekoko on 0,2–2 mm.


title: Turvahiekka

text: Turvahiekka on yksi EU-direktiivin EN1177 hyväksymistä turva-alustoista.


title: Valko-Venäjän kansallinen tasavalta

text: Valko-Venäjän kansallinen tasavalta (valkovenäjäksi Беларуская Народая Рэспубліка) oli lyhytikäinen, itsenäinen valtio. Valko-Venäjä julistautui itsenäiseksi 25. maaliskuuta 1918. Jo edellisenä vuonna oli muodostettu kansallinen komitea, jonka tehtävänä oli rakentaa valtiollisia instituutioita. Maa oli itsenäisyysjulistuksensa aikaan keisarillisen Saksan armeijan miehittämä, sillä Brest-Litovskin rauhansopimuksen mukaan se kuului Saksan etupiiriin.


title: Valko-Venäjän kansallinen tasavalta

text: Monien muiden Euroopan kansojen tapaan myös valkovenäläisissä alkoi kansallinen herääminen 1800-luvun jälkipuoliskolla. Vuonna 1863, Puolan kapinan aikoihin aatelismies Konstantin Kalimowski kirjoitti kansallista kysymystä käsitteleviä pamfletteja valkovenäjäksi. Vuonna 1905 alkoi ilmestyä ensimmäinen aikakauslehti, joka keskittyi kansallisiin kysymyksiin. Ajatusta Valko-Venäjän valtiollisesta itsenäisyydestä ei julkisuudessa lausuttu ennen vuotta 1914


title: Valko-Venäjän kansallinen tasavalta

text: Vuonna 1917 kansallinen komitea pohti Valko-Venäjän tulevaisuutta. Maan tulevaisuudeksi esitettiin joko autonomiaa uuden, demokraattisen Venäjän yhteydessä tai täyttä itsenäisyyttä. Vaihtoehdoista päädyttiin jälkimmäiseen. 21. helmikuuta 1918 neuvosto julisti itsensä ainoaksi lailliseksi Valko-Venäjän hallitukseksi ja täysi itsenäisyys julistettiin 25. maaliskuuta 1918. Ajateltiin, että maata miehittäneet saksalaisjoukot auttaisivat vahvistamaan uutta valtioita, jonka piti olla valmiina vastustamaan odotettavissa olevaa bolševikkihyökkäystä. Maata miehittänyt keisarillinen Saksa suhtautui asiaan kaksijakoisesti, toisaalta torjuvasti, toisaalta uusi valtio nähtiin yhtenä Venäjää vastaan perustetuista puskurivaltioista. Saksan keisari Vilhelm II sai huhtikuussa kansalliselta komitealta sähkeen, jossa pyydettiin itsenäisyyden tunnustamista. Keisari ei kuitenkaan suostunut pyyntöön.


title: Valko-Venäjän kansallinen tasavalta

text: Itsenäistymistä kaavaillutta komiteaa kannatettiin laajalti eri kansalaispiireissä. Komiteassa olivat edustettuina eri alueiden edustajat sekä poliittiset puolueet kuten BSH (Valko-Venäjän sosialistinen liitto), BCD (Valko-Venäjän kristillisdemokraatit) sekä Bund (Liettuan, Puolan ja Venäjän juutalaisten yleinen työväenliitto). 1900-luvun alussa Valko-Venäjällä oli useita kuntia, joiden väestön enemmistö oli juutalaisia ja jiddišiä puhuttiin yleisesti.


title: Valko-Venäjän kansallinen tasavalta

text: Uuden valtion kannalta kohtalokkaat päätökset tehtiin Moskovassa. Bolševikit eivät aluksi vastustaneet kansallista liikehdintää, mutta uutta Valko-Venäjää he pitivät porvareiden juonena, jonka tarkoituksena oli erottaa Venäjä Valko-Venäjästä. Osasyynä uuden valtion tuhoon oli myös se, että demokraattiset puolueet olivat heikosti organisoituneita ja poliittisesti hajanaisia. Lisäksi maassa vaikutti myös yleisvenäläisiä porvaripuolueita, jotka suhtautuivat kansalliseen liikehdintään torjuvasti..


title: Valko-Venäjän kansallinen tasavalta

text: Valtio lakkasi olemasta joulukuussa 1918, kun Neuvosto-Venäjän puna-armeija valtasi maan. Tämän jälkeen julistettiin Valko-Venäjän sosialistinen neuvostotasavalta perustetuksi. Valko-Venäjän kommunistien vastustuksesta huolimatta sen itäisimmät osat liitettiin Venäjään. Helmikuussa 1919 julistettiin Liettualais-valkovenäläinen sosialistinen neuvostotasavalta (LitBel SSR). Valko-Venäjän sosialistinen neuvostotasavalta vakiinnutettiin kesällä 1920.


title: Valko-Venäjän kansallinen tasavalta

text: Toinen uudelle valtiolle vihamielinen voima oli vastaitsenäistynyt Puola. Puola oli ilmoittanut tavoitteekseen saada itselleen vuoden 1772 rajat. Tämä merkitsi sitä, että Puolan ja Neuvosto-Venäjän välille syttyi sota, jota käytiin etupäässä Valko-Venäjän alueella. Valko-Venäjän kansallisen tasavallan hallitus ei muodostanut yhtenäistä kantaa uuteen miehittäjään, vaan hajosi kiistelyn johdosta. Puolan joukot valtasivat Minskin, jota ne pitivät hallussaan heinäkuuhun 1920 saakka. Sodan lopputuloksena oli, että Puolan haltuun jäivät uuden valtion läntisimmät osat.


title: Valko-Venäjän kansallinen tasavalta

text: Lyhyen itsenäisyytensä aikana Valko-Venäjän kansallisen tasavallan tunnustivat Saksa, Itävalta, Viro, Latvia, Liettua, Suomi, Puola, Ukraina, Tšekkoslovakia, Armenia ja Turkki.


title: Valko-Venäjän kansallinen tasavalta

text:
Itsenäisyyden menettämisen jälkeen Valko-Venäjän kansallisen tasavallan hallitus siirtyi maanpakoon Liettuaan, aluksi Vilnaan ja sittemmin Hrodnaan. Vuonna 1919 se esiintyi Pariisin rauhanneuvotteluissa vaatien, että Puolaan liitettyjen alueiden valkovenäläisten oikeudet omaan kulttuuriin tunnustettaisiin. 11. marraskuuta 1920 se solmi Liettuan kanssa sopimuksen jossa pyrittiin Valko-Venäjän vapauttamiseen. Sopimus jäi vaille käytännön merkitystä.
Useat kansallisen tasavallan pakolaiset lähestyivät Saksan natsipuoluetta sen valtaannousun jälkeen. Pakolaishallituksen toinen presidentti Vasil Zaharka lähetti huhtikuussa 1939 Adolf Hitlerille muistion, jossa ilmaisi voimakkaan innostuksensa natsien asiaan. Saman vuoden kesäkuussa kokoontuivat Valko-Venäjän pakolaiset Danzigissa ja perustivat Berliinin Valko-Venäjän luottotoimiston Florian Akinchitsin alaisuudessa. Monia tämän järjestön jäsenistä nousi hallintoasemiin saksalaisten miehittämällä Valko-Venäjällä.


title: Valko-Venäjän kansallinen tasavalta

text: Toisen maailmansodan aikana pakolaishallitus antoi lausunnon, jossa se ilmoitti, että Saksan miehitysvallan perustama Valko-Venäjän keskusrada ei edusta valkovenäläisiä eikä sen kanssa saa tehdä yhteistyötä.


title: Valko-Venäjän kansallinen tasavalta

text: Pakolaishallitus toimii yhä ja se on ottanut yhdeksi tehtäväkseen toimia ulkomailla Aljaksandr Lukašenkan hallintoa vastustavan opposition äänitorvena. Pakolaishallitus pitää maan nykyhallintoa diktatuurina ja kansan etujen vastaisena hallituksena. Pakolaishallituksen johtajana on vuodesta 1997 lähtien toiminut Ivonka Survilla.


title: Valko-Venäjän kansallinen tasavalta

text: Vaikka Valko-Venäjän kansallisen tasavallan itsenäisyys jäi hyvin lyhyeksi, sitä pidetään kuitenkin merkittävänä vaiheena maan valtiollisessa kehityksessä. Ilman itsenäisyysjulistusta Leninin hallinto ei olisi perustanut kilpailevaa Valko-Venäjän neuvostotasavaltaa.. Neuvostovallan ensimmäisinä vuosina maassa tapahtui merkittävää kansallisen kulttuurin kehitystä.Yleisvenäläiset puolueet olivat puolestaan pitäneet maata erottamattomana osana Venäjää. Neuvostoajan katsotaan olleen ikään kuin ponnahduslautana vuonna 1991 tapahtuneelle itsenäistymiselle.


title: Valko-Venäjän kansallinen tasavalta

text: Valko-Venäjän oppositio on julistanut Valko-Venäjän kansallisen tasavallan itsenäisyyspäivän "vapauden päiväksi".


title: Waino Edward Hendrickson

text: Waino Edward Hendrickson (18. kesäkuuta 1896 – 22. kesäkuuta 1983) oli yhdysvaltalainen republikaanipoliitikko sekä Alaskan territorion viimeinen kuvernööri.


title: Waino Edward Hendrickson

text: Hendricksonin vanhemmat olivat suomalaisia, mutta Waino itse syntyi Alaskan pääkaupungissa Juneaussa. Vanhempiensa lisäksi Wainon perheeseen kuului yksi veli. Hänen isänsä oli kaivostyöläinen ja hänen äitinsä piti 20-huoneista hotellia nimeltä "The Rocklin House" (Samalla paikalla jossa nykyään sijaitsee "Baranof Hotel" -niminen hotelli).


title: Waino Edward Hendrickson

text: Vuonna 1916 Hendrickson valmistui Juneau High Schoolista. Hän työskenteli isänsä tapaan kaivostyöläisenä ja menetti osan toisen silmänsä näöstä onnettomuudessa. Hendrickson liittyi armeijaan vuonna 1918 ja taisteli Ranskassa aselevon allekirjoittamiseen asti.


title: Waino Edward Hendrickson

text: Vuonna 1924 Hendrickson meni naimisiin Brittiläisestä Kolumbiasta kotoisin olleen sairaanhoitaja Marion Kingsnorth Jonesin kanssa. Muutaman vuoden päästä Hendrickson meni töihin Alaska Laundry -nimiseen pesulayritykseen ja toimi yhtenä yhtiön omistajista noin kaksikymmentä vuotta.


title: Annika Ardin

text: Annika Ardin (ent. Åsvik; s. 28. maaliskuuta 1954) on suomalainen tietokirjailija, toimittaja ja kustantaja. Hän on toiminut Lastentarhanopettajaliiton tiedotussihteerinä, Lastentarha-lehden päätoimittajana ja Kirjakauppalehden päätoimittajana. Hän on Suomen tietokirjailijat ry:n jäsen ja yhdistyksen Päijät-Hämeen aluevastaava. Ardinin kohutuin teos oli vuonna 2004 ilmestynyt "Miesten paratiisi" (Johnny Kniga), joka kertoi länsimaisten miesten ja thaimaalaisten naisten kanssakäymisestä ja jonka hän kirjoitti yhdessä tyttärensä Annabella Åsvikin (s. 1978) kanssa.


title: Vuoden 1982 Atlantin hurrikaanikausi

text: Vuoden 1982 Atlantin hurrikaanikausi alkoi 1. kesäkuuta 1982 ja päättyi 30. marraskuuta 1982, koska tänä aikana muodostuvat useimmat trooppiset hirmumyrskyt Atlantin valtameressä. Kauteen kuului 6 trooppista myrskyä, joista 2 oli hurrikaaneja.


title: Vuoden 1982 Atlantin hurrikaanikausi

text: Trooppinen matalapaine muodostui Kuuban länsipuolella 1. kesäkuuta ja vahvistui myrskyksi 3.6. Alberto suuntasi koillista kohti ja kehittyi lyhyeksi aikaa luokan 1 hurrikaaniksi ja vahvistuva tuulishearin vuoksi heikentyi myrskyksi ja haihtui Florida Keysin lähellä 6.6. Kuubassa raportoitiin 23 kuolonuhria tulvien vuoksi, minkä lisäksi tupakkaviljelmät kärsivät vahinkoja.


title: Vuoden 1982 Atlantin hurrikaanikausi

text: Kauden ensimmäinen subtrooppinen myrsky muodostui itäisellä Meksikonlahdella 18. kesäkuuta, liikkui koilliseen koko elinkaarensa ajan ja haihtui Newfoundlandin kohdalla 20.6. Se aiheutti kolme kuolonuhria Floridassa.


title: Vuoden 1982 Atlantin hurrikaanikausi

text: Afrikan rannikolta lähtenyt trooppinen aalto vahvistui matalapaineeksi 28. elokuuta ja nopeasti sen jälkeen myrskyksi. Myrskyn silmä havaittiin 31.8. 6. syyskuuta se oli haihtunut.


title: Vuoden 1982 Atlantin hurrikaanikausi

text: Matalapaine 3 muodostui Pienten Antillien itäpuolella 6. syyskuuta ja haihtui Bahaman itäpuolella 9.9.


title: Vuoden 1982 Atlantin hurrikaanikausi

text: 9. syyskuuta Meksikonlahdella havaittiin subtrooppinen matalapaine, joka kääntyi pohjoiseen ja vahvistui myrskyksi 10.9. Se saavutti korkeimman tuulennopeutensa 105 km/h ennen rantautumista Texasissa. Se jatkoi sisämaahan ennen kuin hajosi Keski-Arkansasissa 13.9.


title: Vuoden 1982 Atlantin hurrikaanikausi

text: Dominikaanisen tasavallan pohjoisrannikolla muodostui trooppinen matalapaine 13. syyskuuta, joka seuraavana päivänä todettiin trooppiseksi myrskyksi ja nimettiin "Debby"ksi. Kehityttyään hurrikaaniksi 14.9. se kääntyi koilliseen kohti Bermudaa, joka selvisi vähin vahingoin ja ilman kuolonuhreja. Newfoundlandissa se ilmeni sadekuuroina, joista ei kuitenkaan aiheutunut vahinkoja.


title: Vuoden 1982 Atlantin hurrikaanikausi

text: "Matalapaine 6" muodostui 16. syyskuuta 1 400 kilometriä länteen Kap Verdestä ja haihtui Leewardsaarten itäpuolella 20.9.


title: Vuoden 1982 Atlantin hurrikaanikausi

text: Matalapaine 6:n jäänteet luoteeseen ja "Matalapaine 7" muodostui 25. syyskuuta 443 kilometriä Bermudasta länteen. Se haihtui 27.9. Nova Scotian kaakkoispuolella.


title: Vuoden 1982 Atlantin hurrikaanikausi

text: Trooppinen aalto lähti liikkeelle Afrikan rannikolta 23. syyskuuta ja se nimettiin Trooppinen matalapaine 6:ksi 30.9. Ilmavoimien kone mittasi tuulten nopeudeksi 64 km/h ilmanpaineeksi 1003 millibaaria, jonka jälkeen se nimettiin "Ernesto"ksi. 2. lokakuuta toinen ilmavoimien kone mittasi 114 km/h tuulen nopeuden. Seuraavana päivänä myrskyä ei kuitenkaan enää tunnistettu. Sen ei tiedetä aiheuttaneen vahinkoja.


title: Mirko Bortolotti

text: Mirko Bortolotti (s. 10. tammikuuta 1990 Trento) on Italialainen moottoriurheilija.


title: Mirko Bortolotti

text: Hän aloitti autourheilu-uransa kartingsarjoista ja siirtyi vuonna 2005 Italian Formula Renault -talvisarjaan ja Formula Gloria -luokkaan. Seuraavana vuonna hän kilpaili Formula Junior ja Formula Azzurra -luokissa saavuttaen jälkimmäisessä vuoden tulokas palkinnon ja toisen sijan sarjassa. Vuonna 2007 Bortolotti siirtyi Italian F3-sarjaan voittaen sarjan mestaruuden seuraavana vuonna. Palkintona mestaruudestaan Bortolotti sai testata Ferrarin F1-autoa Fioranon radalla marraskuussa 2008 yhdessä Edoardo Piscopon ja Salvatore Cicatellin kanssa. Bortolotin ajama aika 59,111 sekuntia oli nopein aika, joka F2008-autolla oli ajettu radalla. Bortolotti oli myös ehdolla Felipe Massan korvaajaksi F1-kaudella 2009.


title: Mirko Bortolotti

text: Vuonna 2009 Bortolotti kilpaili F2-luokassa saavuttaen yhden voiton ja neljännen sijan sarjapisteissä. Samana vuonna hän ajoi muutaman kilpailun F3 Euroseries -sarjassa saavuttaen yhden kolmossijan. Vuonna 2010 hän kilpaili GP3-luokassa Addax Teamin kuljettajana. Yhden kakkossijan ja 16 pistettä saavuttanut Bortolotti oli sarjan loppupisteissä yhdestoista.


title: Mirko Bortolotti

text: Vuonna 2011 Bortolotti palasi takaisin Formula 2 -sarjaan voittaen sarjan mestaruuden ylivoimaisesti. Hän sai palkinnoksi testata Williamsin F1-autoa Abu Dhabin nuorten kuljettajien testeissä.


title: Mirko Bortolotti

text: Vuonna 2013 Bortolotti voitti Eurocup Mégane Trophy -sarjan mestaruuden. Vuonna 2014 Bortolotti kilpaili uudessa Formula Acceleration 1 -sarjassa sijoittuen sarjan toiseksi. Samana vuonna hän kilpaili Italian GT Championship ja Lamborghini Super Trofeo -sarjoissa.


title: Malummeh

text: Malummeh on vuonna 2004 perustettu helsinkiläinen metal-yhtye. Bändi on julkaissut yhden täysipitkän levyn vuonna 2007.


title: Katalin Kovács

text: Katalin Kovács (s. 29. helmikuuta 1976 Budapest, Unkari) on unkarilainen meloja.


title: Katalin Kovács

text: Kovács on voittanut kajakkimelonnassa kolme olympiakultaa ja 31 maailmanmestaruutta. Hän sai ensimmäisen MM-mitalinsa Dartmouthissa 1997 kuuluttuaan Unkarin hopeajoukkueeseen kajakkinelosen 500 metrin kilpailussa. Ensimmäisen maailmanmestaruutensa hän voitti Szegedissä 1998 kajakkinelosen 200 metrillä. Vuoden 2006 Szegedin MM-kilpailuissa hän voitti kuusi maailmanmestaruutta. Hän on voittanut neljä maailmanmestaruutta kajakkiyksikön 500 ja 1 000 metrillä. Kajakkikaksikossa hän on voittanut viisi maailmanmestaruutta 200 metrillä sekä kaksi mestaruutta 500 ja 1 000 metrillä. Kajakkinelosissa hänellä on viisi MM-kultaa 200 metrillä, kahdeksan 500 metrillä ja yksi 1 000 metrillä.


title: Katalin Kovács

text: Kovács on voittanut olympiakultaa kajakkikaksikon 500 metrillä Ateenassa 2004 ja Pekingissä 2008 ja kajakkinelosen 500 metrillä Lontoossa 2012. Hopeaa hän on saanut Sydneyssä 2000 kajakkikaksikon ja -nelosen 500 metrillä sekä 2004 ja 2008 kajakkinelosen 500 metrillä ja 2012 kajakkikaksikon 500 metrillä.


title: Ilmanvaihto

text: Ilmanvaihto tarkoittaa rakennuksen sisäilman poistoa ja korvaamista toista kautta tuodulla ulkoilmalla sekä sisäilman puhdistusta. Ilmanvaihdon tehtävänä on tuoda rakennukseen puhdasta ilmaa siellä oleskelevien ihmisten tai muiden eläinten hengitykseen ja poistaa ilmasta siihen kertyneet epäpuhtaudet.


title: Ilmanvaihto

text:
Ilmanvaihto perustuu paine-eroihin, joiden takia ilma virtaa suuremmasta paineesta pienempään. Paine-erojen syntytavan mukaan ilmanvaihto voi olla joko luonnollinen eli painovoimainen tai koneellinen.
Luonnollisessa ilmanvaihdossa sisä- ja ulkoilman tiheyserot sekä tuloilman ja poistoilman aukkojen korkeuserot synnyttävät paine-eron, jonka ansiosta ilmaa poistuu poistoaukoista ja tuloaukoista tulee korvausilmaa tilalle. Tuloilma-aukot voivat olla muun muassa tuloilmaventtiilejä seinässä, ikkunankarmiventtiilejä, tai yhdistettynä niin sanottuihin tuloilmaikkunoihin tai tuloilmapattereihin.


title: Ilmanvaihto

text: Koneellisessa ilmanvaihdossa poistoilmakanavan yläpäähän sijoitetaan poistopuhallin, joka huolehtii riittävästä ilman virtauksesta. Poistopuhaltimen toiminta voi olla joko automaattista tai käsin säädettävää. Myös tuloilmaa voidaan puhaltaa koneellisesti rakennuksen sisätilohin. Pelkkään poistopuhallukseen perustuvaa koneellista ilmanvaihtoa kutsutaan poistoilmanvaihdoksi, ja kun järjestelmä sisältää myös tuloilman puhalluksen, puhutaan tulo- ja poistoilmanvaihdosta. Jos tuloilmaa lisäksi kostutetaan tai jäähdytetään, on kyseessä ilmastointi.


title: Ilmanvaihto

text: Riittävä ja hallittu korvausilman saanti on keskeistä sekä luonnollisen ilmanvaihdon että poistoilmanvaihdon toimivuuden kannalta. Tuloilmapuhalluksen sisältävien järjestelmien etuna on se, että niihin voidaan liittää tuloilman suodatus ja poistoilman lämmön talteenotto, mutta ne vaativat myös enemmän huoltoa ja suodattimien kunnon valvontaa tuloilman puhtauden varmistamiseksi. Sekä luonnollista että koneellista ilmanvaihtoa voidaan tarvittaessa tehostaa ikkunatuuletuksella.


title: Ilmanvaihto

text: Suomessa asuntojen yleisin ilmanvaihtotapa on painovoimainen ilmanvaihto. Se oli 1960-luvulle saakka lähes yksinomainen ilmanvaihtotapa. Nykyään uusien asuinrakennusten ilmanvaihtoa ei enää yleensä järjestetä painovoimaisena, koska sen ei katsota enää riittävän kaikkiin huonetiloihin. Osittain tämä johtuu uusiin järjestelmiin usein liitetyistä lämmön talteenottojärjestelmistä, jotka edellyttävät koneellista ilmanvaihtoa.


title: Ilmanvaihto

text: Sisäministeriön julkaiseman rakentamismääräyskokoelman osassa D2 on määritelty tyypillisimpien tilojen vähimmäisilmamaarät pinta-alaa kohden [dm3/s/m2] tai henkilöä kohden [dm3/s/hlö].


title: Aléxandros Tziólis

text: Aléxandros Tziólis (; s. 13. helmikuuta 1985 Kateríni, Kreikka) on kreikkalainen jalkapalloilija. Hän edustaa Monacoa ja on pelipaikaltaan puolustava keskikenttäpelaaja.


title: Aléxandros Tziólis

text: Tziólis aloitti pelaajauransa paikallisseura Apollon Litochoriousta. Hän pelasi joukkueessa noin seitsemän vuoden ajan, kunnes vuonna 2002 siirtyi ateenalaisseura Panioniosiin. Hän kuului kolmen pelaamansa kauden aikana joukkueen luottopelaajiin, otteluita kertyi yhteensä 61 ja niissä syntyi kolme maalia. Vuonna 2005 hän sai siirron Kreikan suurseura Panathinaikosiin ja hänestä maksettiin 650 000 euron siirtokorvaus.


title: Aléxandros Tziólis

text: Hän onnistui vakiinnuttamaan pelipaikkansa uudessa joukkueessaan ja pelasi ensimmäisellä kaudellaan 2005–2006 21 ottelua. Seuraavalla kaudella hän syrjäytti samalla pelipaikalla heikosti pelanneen Igor Bišćanin. Hän pelasi joukkueessa yhteensä neljän kauden ajan, yhteensä 82 ottelua ja viisi maalia.


title: Aléxandros Tziólis

text: 7. tammikuuta 2009 Tziólis siirtyi loppukauden kestävällä lainasopimuksella saksalaisseura Werder Bremeniin. Kauden päätteeksi joukkueella oli mahdollisuus ostaa pelaajanoikeudet itselleen 1,6 miljoonalla eurolla. Werder Bremen voitti loppukauden aikana Saksan cupin sekä eteni UEFA Cupin loppuotteluun, jossa se kuitenkin hävisi ukrainalaiselle Šah’tar Donetskille.


title: Aléxandros Tziólis

text: Kesällä 2009 Tziólis palasi takaisin Panathinaikosiin. Hän ei saanut alkukauden aikana juurikaan vastuuta ja niin lopulta tammikuussa 2010 hän teki sopimuksen italialaisen Sienan kanssa. Hän teki ensiesiintymisensä joukkueessa 7. helmikuuta 2010 ottelussa Sampdoriaa vastaan.


title: Aléxandros Tziólis

text: Kaudeksi 2010–2011 hän siirtyi lainalle espanjalaiseen Racing Santanderiin. Kauden jälkeen hän siirtyi joukkueeseen pysyvällä siirrolla.


title: Aléxandros Tziólis

text: Tziólis teki ensiesiintymisensä Kreikan maajoukkueessa 21. tammikuuta 2006 pelatussa ystävyysottelussa Etelä-Koreaa vastaan. Hän on ollut maajoukkueen mukana myös vuoden 2008 EM-kilpailuissa ja vuoden 2010 MM-kilpailuissa.


title: Latvian valkovenäläiset

text: Latvian valkovenäläiset ovat Latviassa asuvia valkovenäläisiä. He ovat Latvian toiseksi suurin vähemmistöryhmä heti venäläisten jälkeen. Toisin kuin venäläiset ja ukrainalaiset, he ovat Latviassa jo useamman vuosisadan asunut vähemmistö, vaikka heistäkin monet ovat muuttaneet paikalle Latvian neuvostomiehityksen aikana.


title: Latvian valkovenäläiset

text: Valkovenäläisiä on perinteisesti asunut Latgalessa, joka kuului aikoinaan Vitebskin kuvernementtiin. Valkovenäläisiä muutti Väinäjoen varteen etenkin 1600-luvulla Polatskista ja Smolenskista. Valkovenäläiset elivät paikallisten latgallien tapaan maaseudulla, kun taas puolalaiset, venäläiset ja juutalaiset asuivat kaupungeissa. 1920-luvun alku oli valkovenäläisen kulttuurin nousuaikaa Latviassa, ja tuolloin perustettiin esimerkiksi valkovenäläisiä kouluja ja jopa lukioita Ludzaan ja Väinänlinnaan. Latviassa julkaistiin valkovenäläisiä sanomalehtiä, kuten esimerkiksi "Golos Belarusa" -lehteä sekä "Belaruskaya Shkola u Latvii" -aikakauslehteä. Vuodesta 1928 lähtien Riiassa ja Väinänlinnassa toimi valkovenäläisiä teattereita. Latvian venäläiset ja puolalaiset eivät suhtautuneet kovin suopeasti valkovenäläisen kulttuurin kehittämiseen, sillä sille annetut rahat olivat pois heiltä. Vuosina 1924-25 valkovenäläisiä opettajia vastaan nostettiin syytteitä siitä, että he halusivat liittää Latgalen osaksi Neuvostoliittoa. Oikeudenkäynnit aiheuttivat valkovenäläisten koulujen sulkemisen. Valkovenäläiset alkoivat rekisteröidä itsensä venäläisiksi ja puolalaisiksi. Vuonna 1920 Latviassa oli 75 000 valkovenäläistä, mutta kymmenen vuotta myöhemmin vuonna 1930 heitä oli enää 26 000.


title: Latvian valkovenäläiset

text: Toisen maailmansodan jälkeen valkovenäläisiä muutti Latvian kaupunkien teollisuustyöpaikkoihin esimerkiksi Riikaan, Väinänlinnaan ja Liepājaan. Koulutustasoltaan valkovenäläiset olivat yleensä alemmalla tasolla kuin esimerkiksi juutalaisilla tai ukrainalaisilla siirtolaisilla.


title: Latvian valkovenäläiset

text: Valkovenäläiset ovat sulautumassa venäläisväestöön. Venäjän kieli valtaa alaa valkovenäjältä, vain viidesosa valkovenäläisistä osaa kieltä ja vielä harvempi käyttää sitä aktiivisesti. Lisäksi seka-avioliitot venäläisten ja valkovenäläisten välillä ovat tavallisia. Lisäksi alhainen syntyvyys ja maastamuutto Valko-Venäjälle ovat vähentäneet heidän määräänsä. Latviassa toimii kaksi valkovenäläistä kulttuuriseuraa, vuonna 1988 perustettu "Svitanak" ja valkovenäjän kieleen keskittynyt "Pramen". Pramenin yhteydessä toimii valkovenäläinen kansallismusiikkiyhtye "Nadežda".


title: Dos Caras, Jr.

text: Alberto Rodríguez (s. 25. toukokuuta 1977) on meksikolainen showpainija, joka työskenteli viimeisimmin World Wrestling Entertainmentin RAW brändissä Alberto Del Rio nimellä. Hän on entinen vapaaottelija. Hän työskenteli Consejo Mundial de Lucha Libre:ssä (CMLL), missä hän voitti ensimmäisen maailmanmestaruuden. 17. kesäkuuta 2009 ilmoitettiin, että Dos Caras, Jr. on allekirjoittanut WWE:n kanssa kolmen vuotisen sopimuksen, missä hän aloitti farmiliigassa Florida Championship Wrestling:ssä nimellä Alberto Banderas.


title: Dos Caras, Jr.

text: Hän on Dos Carasin poika, Mil Mascarasin veljenpoika ja serkku Sicodelico, Jr.:lle ja Hijo de Sicodelicolle. Hän on 1,96 m pitkä ja painaa 119 kg.


title: Dos Caras, Jr.

text: Vuonna 2005 Dos Caras, Jr. allekirjoitti sopimuksen maailman vanhimman painiyhtiön Consejo Mundial de Lucha Libre:n kanssa. Dos Caras, Jr. osallistui vuoden 2005 "La Copa Junior"-turnaukseen, mutta hävisi Dr. Wagner, Jr.:lle. Turnauksen jälkeen hän sai monia CMLL World Heavyweight -mestaruus ja CMLL World Light Heavyweight -mestaruus mahdollisuuksia ja myös hänen maineensa nousi rajusti. 31. maaliskuuta 2006 Dos Caras, Jr. voitti vuoden 2006 La Copa Junior -turnauksen ja hänestä tuli viimeinen turnauksen voittaja. 8. heinäkuuta 2007 Dos Caras, Jr. voitti Universo 2000:n ja hänestä tuli CMLL:n World Heavyweight -mestari.


title: Dos Caras, Jr.

text: Mestaruuskaudellaan hän puolusti vyötään vain 4 kertaa 533 päivässä. Dos puolusti onnistuneesti mestaruuttaan Lizmark, Jr:ia ja entistä mestaria Universo 2000 vastaan. Tämän jälkeen hän piti yhdeksän kuukauden tauon ennen kuin seuraavan kerran puolusti mestaruuttaan. Syksyllä 2008 Dos paini World Wrestling Entertainmentille "dark" matseissa ja WWE tarjosi sopimusta hänelle, ja huhuttiin, että hän lähtisi CMLL:stä maailmanmestarina. Kun Dos Caras, Jr. hävisi 22. joulukuuta 2008 mestaruuden Ùltimo Guerrerolle, huhut hänen lähdöstään WWE:hen vahvistuivat. Carasin huhuttiin tekevän yllätysesiintyminen vuoden 2009 Royal Rumblessa, mutta Caras ei suostunut WWE:n sopimukseen. Dos allekirjoitti sopimuksen CMLL:n kanssa, koska CMLL tarjosi rahakkaamman sopimuksen. Kun Caras allekirjoitti uuden sopimuksen CMLL:n kanssa hän kääntyi "heeliksi" (koko uransa ajan hän oli esittänyt "facea").


title: Dos Caras, Jr.

text: 17. kesäkuuta Dos Caras, Jr. allekirjoitti kolmevuotisen sopimuksen WWE:n kanssa. Caras määrättiin WWE:n kehitykselliseen territorioon Florida Championship Wrestlingiin (FCW), mutta hänestä tuli siellä main event -painija. FCW:ssa hän piti naamiotaan kuvioineen. 6. elokuuta, 2009 FCW:ssa Caras esiintyi erilaisella "gimmickillä", hänellä ei ollut enää maskia ja hänen nimensä oli Alberto Banderas. 7. huhtikuuta, 2010 RAW:n "WrestleMania Revenge" Euroopan kiertueen aikana, Caras teki useita esiintymisiä dark matseissa. Kiertueella hän käytti nimeä Dos Caras (ilman Jr.:ää), muttei siltikään käyttänyt maskia. Seuraavana kuukautena Caras käytti Meksikon kiertueen aikana jälleen maskiaan ja esiintyi "facena".


title: Dos Caras, Jr.

text: 25. kesäkuuta 2010 SmackDown:ssa, Caras esiintyi nauhoitetussa promossa maskittomana Alberto Del Riona. Del Rio piti monta promoa, missä hän väitti olevansa "ainoa rehellinen mies" ja, että viisaus on hänen vahvuutensa. 13. kesäkuuta näytettiin parhaita paloja hänen promoistaan ja lopussa hänen kerrottiin debytoivan seuraavan viikon SmackDown:ssa. 20. elokuuta SmackDown:ssa Alberto keskeytti Rey Mysterion puheen ja Del Rio kertoi halveksivansa Mysteriota. Heidän välille ilmoiteettiin matsi. Ohjelman pääottelussa Del Rio voitti Mysterion luovutuksella. Seuraavalla viikolla Del Rio jatkoi feudiaan Mysterion kanssa ja loukkasi Mysterion käden, kun hän oli juuri hävinnyt Kanea vastaan käydyn matsin. Kaksi viikkoa myöhemmin Del Rio pysyi edelleen voittamattomana, kun hän voitti luovutuksella Matt Hardyn. Seuraavassa SmackDown:ssa, Christian haastoi Del Rion matsiin Night of Championsiin, mutta Del Rio hylkäsi haasteen. 24. syyskuuta, SmackDown:ssa, Del Rio hakkasi Christianin parkkipaikalla. Kun Del Rio oli pitämässä puhetta, Christian juoksi kehään hyökäten Del Rion kimppuun, mutta loukkaantui samalla tavalla kuin Mysterio. 8. lokakuuta, SmackDownissa, Mysterio teki paluunsa ja päätapahtumassa aiheutti Del Riolle ensimmäisen häviön. Lokakuussa, Del Rio voitti Chris Mastersin ja pääsi SmackDownin joukkueeseen Bragging Rightsiin. Bragging Rightsissa, Del Rio hyökkäsi joukkuetoverin, Rey Mysterion kimppuun ennen kuin tuli eliminoiduksi. Seuraavassa SmackDownissa, Del Rio otteli Mysterioa ja Edgea vastaan #1 haastajuudesta World Heavyweight -mestaruuteen, mutta matsin voitti Edge. Survivor Seriesissä, Del Rio oli oman tiiminsä kapteeni, mihin kuului myös Cody Rhodes, Drew McIntyre, Jack Swagger ja Tyler Reks, mutta he hävisivät Mysterion joukkueelle, mihin kuului Big Show, Chris Masters, Kofi Kingston ja Montel Vontavious Porter. Survivor Series ottelussa, Del Rion eliminoi Big Show, joka oli Mysterion kanssa ainoat, jotka selviytyivät. 26. marraskuuta SmackDownissa, Del Rio voitti Big Show’n ulos-laskulla ja pääsi ottelemaan King of the Ring -turnauksessa. 29. marraskuuta RAW'ssa, King of the Ring -turnauksessa, Del Rio voitti ensimmäisessä erässä Daniel Bryanin luovutuksella, mutta semifinaaleissa hän hävisi John Morrisonille, Mysterion häirittyä häntä. tapahtumassa hän pääsi ottelemaan tables, ladders and chairs tyypin ottelussa World Heavyweight mestaruudesta Kanea, Edgeä ja Rey Mysteriota vastaan. Ottelun voitti kuitenkin Edge. 30. tammikuuta 2011 Del Rio voitti Royal Rumble tapahtumassa Royal Rumble ottelun eliminoimalla viimeiseksi Santino Marellan ja antaitsi mestaruusottelun WrestleMania XXVII tapahtumaan. Seuraavana päivänä Rawissa Del Rio ilmoitti ottelevansa World Heavyweight Championshipistä jota sillä hetkellä piti hallussaan Edge. Elimination Chamberissa Del Rio hyökkäsi Edgen kimppuun joka oli juuri voittanut Elimination Chabmer ottelun mestaruudestaan ja varmistanut paikkansa Del Rio vastuksena Wrestlemaniassa. Heti tämän jälkeen pitkältä sairauslomalta palannut Christian tuli auttamaan Edgeä ja hyökkäsi Del Rion kimppuun. Alberto Del Rio hävisi WrestleManiassa. Pian tämän jälkeen Edge ilmoitti lopettavansa niskansa takia. Ja heti tämän jälkeen hänellä alkoi feudi Christianin kanssa WWE Raskaan Sarjan Maailman Mestaruudesta. Mutta Christian voitti hänet WWE Extreme Rules tapahtumassa 3. Päivä Toukokuuta.


title: Dos Caras, Jr.

text: 25. Päivä Huhtikuuta Alberto Del Rio siirtyi Draftissa RAWiin. RAWissa Alberto Del Rio alkoi yrittää saamaan WWE Mestaruutta olemalla haastajuus matseissa mutta aina häviämällä. 27. Päivä Kesäkuuta ilmoitettiin että Alberto Del Rio tulisi olemaan RAWin Money in the Bank matsissa. 18.Päivä Heinäkuuta Money in the Bank PPV tapahtumassa Alberto Del Rio voitti MITB matsin, ja hän yritti käyttää sen samana iltana, mutta epäonnistu. Seuraavana iltana RAWissa hän osallistui WWE Mestaruus Tournamenttiin mutta hän hävisi Kofi Kingstonille. Seuraavalla viikolla Del Rio yritti käyttää salkkunsa juuri voittaneeseen Rey Mysterion mutta epäonnistu. Samana iltana hän kohtasi Kofi Kingstonin uudestaan tällä kertaa voittamalla hänet. WWE SummerSlam 2011 tapahtumassa Alberto Del Rio, The Miz, ja R-Truth hävisi matsin Kofi Kingstonille, John Morrisonille, ja Rey Mysteriolle. Mutta myöhemmin samana iltana Del Rio käytti MITB salkkunsa juuri kaatuneeseen CM Punkkiin ketä juuri voitti mestaruuden, mutta Kevin Nash kävi hänen kimppuun ja Del Rio käytti tilaisuuden tulemalla uudeksi mestariksi. Seuraavana iltana RAW jaksossa hän puolusti mestaruutta suoriutuneesti Rey Mysteriota vastaan, matsin jälkeen hän kävi Reyn kimppuun mutta John Cena tuli auttamaan Rey Mysteriota. Seuraavassa jaksossa John Cena ja CM Punk ottivat matsin missä voittaja pääsee kohtaamaan Del Rion mestaruudesta, matsin lopulta voitti John Cena, matsin jälkeen Alberto Del Rio kävi John Cenan kimppuun. Kaksi viikkoa myöhemmin hän yritti käydä John Cenan kimppuun mutta Cena sai hoidettua hänet pois. Seuraavassa RAW jaksossa hän ja Ricardo joutuivat matsiin John Cenaa ja Bret Hartia vastaan jonke he hävisivät. Del Rio on myös paininut ahkerasti SmackDown brändissä, joka on osa WWE:tä.


title: Dos Caras, Jr.

text: Elokuussa 2014 WWE ilmoitti verkkosivuillaan Del Rion saaneen potkut epäammattimaisen käytöksen johdosta.


title: Killers (elokuva)

text: Killers on vuonna 2010 ensi-iltansa saanut yhdysvaltalainen toimintakomedia, jonka on ohjannut Robert Luketic. Elokuvan pääosissa esiintyvät Katherine Heigl ja Ashton Kutcher.


title: Soiniitty

text: Soiniitty on kylä Kouvolassa, Elimäen alueella, lähellä Lapinjärven rajaa. Soiniityltä on noin 10 kilometrin matka Elimäen kirkonkylälle.


title: Soutu kesäolympialaisissa 1972

text: Vuoden 1972 kesäolympialaisten soutu järjestettiin 27. elokuuta – 2. syyskuuta 1972 Oberschleißheimissä, Saksassa. Tämä oli 16. kerta kun laji oli mukana olympialaisten ohjelmassa. Mukana oli 440 osanottajaa 27 eri maasta. Soutu järjestettiin ainoastaan miehille viimeistä kertaa. Tapahtumia oli seitsemän.


title: Galunggung

text: Mount Galunggung () on aktiivinen kerrostulivuori Länsi-Jaavalla, Indonesiassa. Galunggung on purkautunut muutaman kerran. Vuoden 1822 purkauksen voimakkuus oli vulkaanisella räjähdysasteikolla viisi. Yli 4 000 ihmistä menehtyi. Pyroklastinen tuhkapilvi ulottui noin 10 kilometrin päähän. Vuoden 1982 purkauksessa kuoli 68 ihmistä, purkauksen voimakkuus oli neljä.


title: Jimi Heikkinen

text: Jimi Heikkinen (12. syyskuuta 1981 Sotkamo) on suomalainen entinen pesäpalloilija, jonka seura oli pääosan urasta Sotkamon Jymy. Hän myös edusti Superpesiksessä kahden kauden ajan Joensuun Mailaa.


title: Jimi Heikkinen

text: Heikkinen pelasi ulkokentällä ykkösvahtina ja sisäpelissä vaihtelevasti kakkoskärjessä, yleensä numerolla kahdeksan. Hän voitti urallaan yhteensä 5 kultaa, 3 hopeaa, yhden pronssin sekä pelasi 3 Itä-Länsi-ottelua.


title: Jimi Heikkinen

text: Jimi Heikkinen on tunnettu myös SuperJymy Oy:n osaomistajana, ja erittäin räiskyvänä persoonana pelikentillä.


title: Jimi Heikkinen

text: Heikkinen kärähti törkeästä rattijuopumuksesta skootterilla ajaessaan kesällä 2013 Kajaanissa. Häneltä mitattiin ajon jälkeen 0,59 milligrammaa alkoholia litrassa uloshengitysilmassa, eli 0,06 milligrammaa yli törkeän rattijuopumuksen rajan.


title: 149 Medusa

text: 149 Medusa on Marsin ja Jupiterin välisellä asteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi J. Perrotin vuonna 1875. Nimensä pikkuplaneetta sai kreikkalaisen mytologian Medusa-gorgon mukaan.


title: Jarkko Tuikka

text: Jarkko Tuikka (s. 5. helmikuuta 1988) on suomalainen pesäpalloilija, joka pelasi Sotkamon Jymyssä.


title: Jarkko Tuikka

text: Tuikka teki vuonna 2009 yksivuotisen sopimuksen Jymyn kanssa kaudelle 2010. Tuikka voittanut peliurallaan yhden mestaruuden (2011), kaksi hopeista SM-mitalia sekä yhden pronssin. Tuikka on pelannut suomensarjaa Manse PP:ssä kausilla 2012 ja 2013 sekä ykköspesistä Manse PP:ssä kautena 2014.


title: Loppu (romaani)

text: Loppu ("The End") on kolmastoista ja viimeinen kirja yhdysvaltalaisen Lemony Snicket -nimen alla toimivan kirjailija Daniel Handlerin kirjoittamassa kirjasarjassa "Surkeiden sattumusten sarja". Kirja julkaistiin perjantaina 13. lokakuuta 2006. Teos päättää sarjan, joka alkoi vuonna 1999 kirjalla "Ankea alku".


title: Loppu (romaani)

text: Sytytettyään Hotelli Ratkaisun tuleen edellisessä kirjassa "Ratkaisun rajoilla" ja paettuaan palosta, jossa melkein jokainen sarjan sivuhahmo kuoli, protagonistit Violet, Klaus ja Sunny Baudelaire joutuvat huomaamaan olevansa samassa veneessä sarjan antagonistin, kreivi Olafin, kanssa merellä. Selvittyään myrskystä he haaksirikkoutuvat saarelle.


title: Loppu (romaani)

text: "Loppu" jatkuu siitä, mihin "Ratkaisun rajoilla" loppui, kun Baudelairen orvot pakenivat kreivi Olafin kanssa palavasta Hotelli Ratkaisusta. Selviydyttyään myrskystä he löytävät itsensä rannikkoakistaleelta, jonka lähellä olevan saaren on täyttänyt joukko haaksirikkoutuneita ihmisiä. Ensimmäiseksi he tapaavat nuoren Perjantai-nimisen tytön. Kreivi Olaf, joka oli aiemmin jo julistanut itsensä uuden Olaf-maan kuninkaaksi, uhkailee tyttöä harppuunalla.


title: Loppu (romaani)

text: Perjantai kieltää Olafia saapumasta saarelle, mutta kutsuu Baudelairet mukaansa. Matkalla hän selittää, mitä saarelaiset tekevät ajantapoksi - koko vuoden he rakentavat laivaa rannikkokaistaleelle, ja kerran vuodessa vesi nousee niin korkealle, että sen saa lähetettyä mtatkaan. Tämä tunnetana päätösten päivänä, jolloin kuka tahansa halukas voi astua laivaan ja seilata sivistyksen pariin. Saaren fasilitaattori, johtaja Ishmael, esittelee Baudelaireille saaren erikoisia tapoja ja saaren asukkaita.


title: Loppu (romaani)

text: Vaikka Ishmael sanookin saarelaisille aina "ettei hän pakota ketään", lapsille käy nopeasti selväksi, että hänen ehdotuksiaan seurataan kuin määräyksiä. Baudelairien esiteltyä itsensä Ishmael tutustuttaa heidät kookosjuomaan, josta kaikki saarelaiset pitävät. Baudelairet eivät ole samaa mieltä.


title: Loppu (romaani)

text: Toisen myrskyn jälkeen rannalle huuhtoutuu lisää tavaroita, tajuton ja raskaana oleva Kit Snicket sekä Hirmumyrkyllinen Kyy Monty-sedän kokoelmista. Saarelaiset saapuvat paikalle ja kreivi Olaf yrittää huijata heitä pukeutumalla Kit Snicketiksi. Hän ei huijaa ketään, ja saarelaiset lukitsevat hänet häkkiin. Sen jälkeen he pohtivat, pitäisikö Baudelairetkin karkottaa yhteisöstä, sillä heillä on kiellettyjä tavaroita. Ishmael päättää, että lapset Kit ja Olaf täytyy kaikki hylätä, elleivät he suostu elämään saaren tapojen mukaisesti. Kun kaikki lähtevät, Olaf yrittää suostutella lapsia päästämään hänet ulos. Vastapalveluksi hän lupaa selittää monia VPK-järjestön salaisuuksia ja mysteereitä, joita Baudelairet ovat pohtineet "Ankeasta alusta" lähtien. Lapset jättävät hänet huomiotta.


title: Loppu (romaani)

text: Yöllä saarelaiset Erewhon ja Finn hiipivät ulos ruokkiakseen lapset ja pyytääkseen heiltä palvelusta. Joukko saarelaisia suunnittelee kapinaa Ishmaelia vastaan aamulla, ja he pyytävät Baudelaireja menemään arboretumiin, jossa kaikki kielletyt tavarat ovat, ja rakentamaan niistä tai etsimään sieltä aseita ja työkaluja. Saarelaiset myös kieltäytyvät auttamasta Kitiä, jolleivät Baudelairet auta heitä. Lapset suostuvat ja lähtevät kohti arboretumia. Sieltä orvot löytävät erittäin kehittyneitä ja nykyaikaisia tavaroita ennen, kuin Ishmael saa heidät kiinni.


title: Loppu (romaani)

text: Lapset saavat kuulla heidän vanhempiensa olleen kerran saaren johtajia, ja he olivat vastuussa monista kehitysideoista, joiden tarkoituksena oli tehdä saaren elämästä helpompaa ja mukavampaa. Ishmaelin saavuttua paikalle heidät heitettiin pois, sillä Ishmaelin mielestä tiukan kieltävä, yksinkertainen elämä oli paras tapa välttää konfliktit. Baudelairet löytävät saaren koko historian, jonka ovat kirjoittaneet saaren johtajina toimineet henkilöt.


title: Loppu (romaani)

text: Baudelairet ja Ishmael palaavat takaisin, jossa kapina on kuitenkin jo vauhdissa. Kreivi Olaf palaa yhä valepuvussaan. Jonkin ajan kuluttua Ishmael ampuu Olafia harppuunalla vatsaan. Olaf oli käyttänyt sukelluskypärään vangittua medusan mycelium -myrkkysientä valeasussaan, jotta hän näyttäisi raskaana olevalta. Ishmael kuitenkin onnistuu vapauttamaan sienen. Kaikki saaren asukkaat altistuvat sienen myrkylle heti. Kun kreivi Olaf vuotaa hitaasti kuoliaaksi, Baudelairet palaavat arboretumiin etsimään piparjuurta parantaakseen kaikki. He saavat tietää, että arboretumin omenoissa on parantavaa ainetta. He keräävät omenia ja parantavat itsensä ja keräävät sitten lisää viedäkseen niitä saaren asukkaille. Asukit ovat kuitenkin hylänneet kapinan ja miehittäneet laivansa valmiina lähtöön. Ishmael kieltäytyy ottamasta omenoita laivaan, vaikkakin on selvää, että hän on itse jo syönyt yhden pelastaakseen itsensä.


title: Loppu (romaani)

text: Kit kertoo Baudelairaille Quagmirejen, Hectorin, Philin, kapteeni Vastakarvan, Fionan ja Fernaldin kohtalot. Koulutetut kotkat hyökkäsivät heidän kimppuunsa ja lähettivät heidät takaisin Queequeg-sukellusveneen raunioille. Siellä salaperäinen kysymysmerkin muotoinen objekti (Kit Snicketin mukaan ""Suuri tuntematon"") vie heidät. Sen jälkeen Baudelairet kertovat omista rikoksistaan Hotelli Ratkaisussa.


title: Loppu (romaani)

text: Kit alkaa melkein synnyttää lastaan tässä vaiheessa. Hän näyttää olevan kuolemaisillaan sieneen, muttei voi syödä parantavaa omenaa sen vauvoille haitallisten vaikutusten takia. Kun sienimyrkkyyn tukehtumaisillaan oleva ja harppuunan kuolettavasti haavoittama kreivi Olaf kuulee Kitin olevan yhä elossa, hän puraisee palan omenaa ja vie Kitin rannalle, suutelee häntä kerran ja laskee sitten maahan. Kit lainaa Francis William Bourdillonin "The Night Has a Thousand Eyes" -runoa, ja Olaf vastaa Philip Larkinin "This Be The Verse" -runon loppuosalla. Olaf kuolee pian sen jälkeen. Baudelairet auttavat Kitiä synnyttämään hänen tyttövauvansa. Sitten Kit kuolee medusan myceliumiin pyydettyään ensin lapsia nimeämään vauvan heidän äitinsä mukaan. "Loppu" loppuu tässä, ja Baudelaireista tulee Kitin lapsen adoptiovanhemmat ja ainoat asukkaat saaret. He hautaavat Kitin ja Olafin vierekkäin saarelle.


title: Loppu (romaani)

text: Kirja loppuu epilogiin, joka on lyhyen "Neljästoista luku" -nimisen kirjan muodossa. Se alkaa vuoden myöhemmin. Kitin vauva ja Baudelairet seilaavat pois saarelta veneellä palatakseen takaisin maailmaan taas kerran. Heidän kulkiessaan pois Kitin vauva sanoo sanan "Beatrice", joka on sekä laivan että hänen itsensä nimi.


title: Loppu (romaani)

text: Tämän kohdan jälkeen Baudelairien tulevaisuudesta tai kohtalosta ei enää kerrota enempää, ja kirjoittaja kertoo, ettei löytänyt jälkeäkään lapsista, eikä näin ollen tiedä mitään heidän myöhemmästä elämästään. Kirja "The Beatrice Letters" viittaa vanhempaan Sunnyyn, ja "Käärmekammio" puhuu Klausista niin, että hän toivoi monia vuosia myöhemmin, että olisi työntänyt kreivi Olafin takaisin taksiinsa. "The Bad Beginning: Rare Edition" mainitsee, että Violet palaa takaisin Brinyn rannalle.


title: Loppu (romaani)

text: Kirjassa "The Beatrice Letters" nuorempi Beatrice etsii Violetia, Klausia ja Sunnya, joten voidaan olettaa, että jonain aikana Neljännentoista luvun jälkeen hän joutuu eroon Baudelaireista, jotka katoavat ja/tai jossain vaiheessa mahdollisesti kuolevat.


title: 22 Bullets

text: 22 Bullets () on Richard Berryn ohjaama ja Luc Bessonin tuottama tositapahtumiin perustuva ranskalainen jännityselokuva vuodelta 2010. Elokuvan keskiössä on Marseillen mafian johdossa toiminut Charly Matteï (Jean Reno), joka haluaisi jättää rikollisen uran taakseen ja elää tavallista arkea perheensä kanssa. Charlyyn kuitenkin ammutaan parkkihallissa 22 luotia mutta hän jää ihmeen kaupalla eloon ja sotkeentuu jälleen mafian välienselvittelyihin.


title: 22 Bullets

text: Elokuva pohjautuu löyhästi Jacky Imbertin elämään ja Franz-Olivier Giesbertin kirjaan "L'immortel".


title: 22 Bullets

text: Nyt-liitteen viisi kriitikkoa antoivat elokuvalle tähtikeskiarvon 1,8.


title: 22 Bullets

text: Episodi-lehdessä neljä kriitikkoa antoi elokuvalle pisteitä keskiarvona 2,00.


title: 673 Edda

text: 673 Edda on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi J. H. Metcalf vuonna 1908. Nimensä pikkuplaneetta sai muinaisnorjalaisen mytologisia runoja sisältävän kokoelman mukaan. Ennen nimeämistään kohde tunnettiin tunnuksella 1908 EA.


title: Budapest Stars

text: Budapest Stars on unkarilainen jääkiekkojoukkue, joka pelaa Unkarin ja Romanian yhteisessä pääsarjassa MOL ligassa. Joukkue pelaa kotipelinsä tummansinisissä peliasuissa.


title: Budapest Stars

text: Budapest Stars perustettiin vuonna 2001. Kaudella 2009–2010 Stars voitti MOL ligan mestaruuden.


title: Habakuk (gospel-yhtye)

text: Habakuk on vuonna 1998 perustettu suomalainen yhtye, joka soittaa kristillistä rockia ja poppia. Yhtye voitti Gospelin SM-kilpailun vuonna 1999 .


title: Lutetia

text: Lutetia voi tarkoittaa ainakin seuraavia:


title: Saiturin saha

text: Saiturin saha ("The Miserable Mill") on neljäs kolmestatoista kirjasta yhdysvaltalaisen Lemony Snicket -nimen alla toimineen Daniel Handlerin kirjoittamassa kirjasarjassa "Surkeiden sattumusten sarja".


title: Saiturin saha

text: Kirja jatkaa Baudelairen orpojen tarinaa. Tällä kertaa heidät lähetetään asumaan Vähäläntään Onnenkantamoisen sahalle.


title: Saiturin saha

text: Kirja julkaistiin 15. huhtikuuta 2000. Sen julkaisi HarperCollins ja kuvitti Brett Helquist.


title: Saiturin saha

text: "Saiturin saha" alkaa, kun Sunny, Klaus ja Violet matkustavat herra Poen kanssa junalla Vähäläntään lasten uuteen kotiin Onnenkantamoisen sahalle. Matkalla lapset näkevät silmän muotoisen talon.


title: Saiturin saha

text: Perille päästessään lapset saavat kuulla joutuvansa työskentelemään sahalla. Sopimukseen kuuluu kuitenkin se, että heidän uusi huoltajansa "Herra" yrittää pitää kreivi Olafin kaukana heistä. Lapset tapaavat myös Herran yhteistyökumppani Charlesin, joka näyttää sahan kolme kirjaa sisältävän kirjaston. Kirjat ovat Onnenkantamoisen sahan historia, Vähälännän perustuslaki ja sahan optikko Georgina Orwellin lahjoittama hypnoosista kertova kirja.


title: Saiturin saha

text: Heidän uusi esimiehensä Flacutono kamppaa Klausin tahallaan ja rikkoo näin hänen lasinsa. Klaus lähetetään tapaamaan tri. Orwellia. Kun Klaus palaa tunteja myöhemmin, hän käyttäytyy erittäin oudosti, kuin olisi transsissa. Seuraavana päivänä Flacutono herättää Klausin, käskee hänen mennä töihin ja seuraa sitten vierestä, kuinka Klaus tottelee vaivautumatta edes laittamaan kenkiään tai sukkiaan jalkaan. Flacutono käskee Klausin hoitaa leimauskonetta, mutta hän onnistuu aiheuttamaan onnettomuuden ja pudottamaan laitteen optimistisen Phil-nimisen työntekijän jaloille.


title: Saiturin saha

text: Flacutono sanoo kaikille tuntemattoman sanan, ja muut työntekijät kysyvät sen merkitystä. Klaus, joka on yhtäkkiä taas normaali, selittää sanan oitis. Hän sanoo myös, ettei muista mitään lasiensa rikkomisen ja sen hetken väliltä. Flacutono kaataa hänet taas ja rikkoo hänen lasinsa uudelleen. Tällä kertaa Violet ja Sunny menevät Klausin mukaan tri. Orwellin toimistolle.


title: Saiturin saha

text: Yhdessä he saapuvat silmänmuotoiselle talolle. Tri. Orwell vaikuttaa mukavalta, ja hän pyytää Violetia ja Sunnya ystävällisesti odottamaan odotushuoneessa. Siellä he huomaavat vastaanottovirkailija Shirleyn, jonka tunnistavat oitis Olafiksi valepuvussa. Violet tajuaa, että Olafin kanssa samassa juonessa oleva tri. Orwell hypnotisoi Klausia parhaillaan. He lähtevät vihdoin taas kerran transsissa olevan Klausin kanssa.


title: Saiturin saha

text: Palatessaan sahalle he löytävät viestin, jossa heidät käsketään menemään tapaamaan Herraa. Mies sanoo, että jos he vielä aiheuttavat onnettomuuksia, hän antaa heidät Shirleyn huostaan.


title: Saiturin saha

text: Violet ja Sunny laittavat Klausin nukkumaan ja menevät sitten kirjastoon. He lukevat Orwellin lahjoittaman kirjan, ja Violet saa tietää, että Klausin saa pois transsista jollain tietyllä sanalla. Sitten he kuulevat sahan koneiden aloittavan toimintansa aikaisin, ja he rientävät paikalle katsomaan, mistä on kyse.


title: Saiturin saha

text: He löytävät sahalta Charlesin sidottuna tukkiin, jota Klaus työntää kohti pyörösahaa, ja esimies Flacutonon antamassa ohjeita. Tytöt yrittävät pysäyttää heidät, mutta tajuavat Klausin olevan taas transsissa. Violet keksii sanan, jolla Klausia voi käskeä, ja hän käskee pojan vapauttaa Charlesin. Flacutono käskee hänen jatka. Shirley ja Orwell saapuvat ja käskevät Klausin olemaan kuuntelematta siskojaan. Violet muistaa, millä sanalla Klausin sai pois hypnoosista, ja sanoo sen. Sunny ja Orwell taistelevat miekalla ja hampailla, ja Orwell kaatuu pyörösahan eteen, ja hän kuolee. Flacutono ja Shirley sieppaavat Violetin, mutta Klaus onnistuu vapauttamaan Charlesin. Sillä hetkellä herra Poe ja Herra saapuvat, ja Baudelairet selittävät, mitä on tapahtunut.


title: Saiturin saha

text: Kreivi Olaf lukitaan kirjastoon, mutta hän pakenee ikkunasta. Herra häätää Baudelairet sahaltaan, ja heidät lähetetään sisäoppilaitos Vaaksavaaran valmistavaan kouluun.


title: Enjoy and Get It On

text: Enjoy and Get It On on ZZ Topin kappale vuodelta 1977. Se julkaistiin albumilla "Tejas", jolla se päättää a-puolen. Kappaleen kirjoittajaksi on merkitty Frank Beard, Billy Gibbons ja Dusty Hill.


title: Modesto

text: Modesto on kaupunki Stanislauksen piirikunnassa, Kalifornian osavaltiossa, Yhdysvalloissa. Se on piirikuntansa keskuskaupunki. Kaupungin asukasluku on 188 856 () ja pinta-ala 92,7 neliökilometriä. Kaupunki on perustettu 1870-luvulla. Se on nimetty luultavasti finanssimies William C. Ralstonin mukaan.


title: Synkkä syöveri

text: Synkkä syöveri on yhdestoista kirja kolmetoistaosaisessa Lemony Snicket -nimen takana toimineen Daniel Handlerin kirjoittamassa kirjasarjassa "Surkeiden sattumusten sarja".


title: Synkkä syöveri

text: Kirja jatkaa vanhempansa menettäneiden orpojen Violet, Klaus ja Sunny Baudelairen tarinaa, kun he yrittävät pysyä turvassa sarjan antagonisti kreivi Olafilta ja selvittää mysteerisen "V.P.K."-järjestön salaisuuksia.


title: Synkkä syöveri

text: Kirja alkaa siitä, mihin "Luikurin liuku" loppui, kun Baudelairet laskevat kelkalla alas virtaa jättäen Quigley Quagmiren kellumaan vastakkaiseen suuntaan. He huuhtoutuvat mereen, jossa heidät nappaa kyytiinsä vedestä nouseva sukellusvene. Ääni kysyy heiltä ovatko he ystäviä vai vihollisia, ja tietävätkö he salasanan. Violet arvaa oikein ehdottaessaan VPK:n mottoa "Maailma on täällä hiljainen.". Lapset pääsevät sisään kapteeni Vastakarvan johtamaan Queequeg-nimiseen sukellusveneeseen. Laivassa ovat myös Vastakarvan tytärpuoli Fiona ja laivan kokki, Phil, joka on Baudelairien optimistinen tuttu Vähälännästä Onnenkantamoisen sahalta.


title: Synkkä syöveri

text: Baudelaireille selviää, että miehistö etsii salaperäistä sokerikkoa, joka heitettiin virtaan. Ajan kuluessa Fiona, ammattilaismykologi, ja Klaus alkavat rakastua toisiinsa. Sillä välin Sunny auttaa Philiä kokkaamaan päivällistä, ja Violet yrittää korjata sukellusveneen sähkelaitetta.


title: Synkkä syöveri

text: Klaus on tehnyt sillä välin karttoja, joiden mukaan sokerikko olisi gorgoonien luolassa. Silloin valtavan kokoinen jättiläismustekalaksi naamioitu kreivi Olafin johtama laiva tarttuu heihin kiinni. Mustekalan kuitenkin ajaa pois salaperäinen kysymysmerkin muotoinen laiva. Kapteeni Vastakarva selittää, että jotkin asiat ovat liian kamalia selitettäviksi nuorille ihmisille.


title: Synkkä syöveri

text: Päivällisellä Fiona selittää perhetilanteensa - hänen veljensä Fernald on ollut kateissa vuosia, hänen oikea isänsä lähti kun Fiona oli pieni ja hänen äitinsä kuoli manaattionnettomuudessa. Sen jälkeen he alkavat puhua VPK:sta.


title: Synkkä syöveri

text: Fiona kysyy viestistä, jonka Violet ja Klaus löysivät VPK:n entisestä päämajasta. Vastakarva epäilee, että kyseessä on kuollut Jacques, jolloin ryhmä alkaa pohtia muita mahdollisia vaihtoehtoja. Fiona katsoo sitten mykologian kirjojaan etsiessään tietoa luolasta. Hän lukee, että ne ovat täynnä tappavia medusan mycelium -nimisiä sieniä. Vastakarva lähettää lapset nukkumaan, eikä suostu kertomaan sokerikon todellista merkitystä.


title: Synkkä syöveri

text: Myöhemmin lasten herätessä sukellusvene on saapunut luolalle. Vastakarva ja Phil ovat liian pitkiä mahtuakseen luolaan, joten Fiona, Klaus, Violet ja pelkällä sukelluskypärällä varustautunut Sunny lähetetään sisään.


title: Synkkä syöveri

text: Palatessaan sukellusveneeseen he huomaavat, ettei siellä ole ketään. Sen jälkeen he huomaavat, että medusan mycelium -sienen itiö on myrkyttänyt Sunnyn kypärän. Fiona estää Klausia avaamasta kypärää, jottei hän tartuta muitakin. Violet väittelee aiheesta Fionan kanssa, mutta Fiona vetoaa heti kapteeniuteensa isäpuolensa poissa ollessa. Fiona lähtee etsimään sieneen vastalääkettä ja pyytää muita laittamaan moottorit päälle. Juuri veneen ollessa lähdössä Olafin sukellusvene palaa ja sieppaa Queequegin yhteen monista lonkeroistaan. Olaf saapuu alas lasten luo ja kertoo olleensa Hotelli Ratkaisussa valmistelemassa viimeistä juontaan, mutta palanneensa takaisin etsimään sokerikkoa.


title: Synkkä syöveri

text: Olaf vie lapset laivaansa. Lasten mennessä seuraavaan huoneeseen he huomaavat, mistä laiva saa virtansa - siellä on kymmenittäin lapsia soutamassa. Lasten joukossa on oppilaita Vaaksavaaran valmistavasta, siepatut lumipartiolaiset ja monia muita, joita Baudelairet eivät tunnista. Mustekalaksi pukeutunut Esmé Kurjimo on myös paikalla, käskyttämässä lapsia. Myös Carmelita Spats on laivassa Esmén hemmoteltavana. Lapset viedään prikiin, jossa koukkukätinen mies kuulustelee heitä, kunnes Olaf tainnuttaa heidät kaikki. Koukkukätinen mies on todellisuudessa Fionan veli, Fernald. Fiona on järkyttynyt, mutta Fernald puolustelee työtään sanomalla, ettei Olaf tai kukaan muukaan ole täysin paha. Fiona rukoilee häntä auttamaan heidät takaisin Queequegille, Sunnyn tähden, ja Fernald suostuu lopulta.


title: Synkkä syöveri

text: Fiona, Fernald ja Baudelairet alkavat suunnitella pakoaan, mutta Carmelitan hirvittävä laulu ja tanssi häiritsevät niin heitä, soutajia kuin Esméäkin. Baudelairet palaavat Queequegiin, mutta Carmelita huomaa Fionan ja Fernaldin. Fernald väittää Fionan liittyneen heihin ja heidän tarvitsevan jotain Esmén tavaroista kidutusvälineeksi. Queequegissa Sunny on hyvin lähellä kuolemaa. Klaus ja Violet lukevat Fionan tekstejä ja huomaavat vastalääkkeen olevan piparjuuri. Heillä ei ole sitä lainkaan, mutta Sunnyn onnistuu mutista heille "wasabi", joka on yksi piparjuuren aineista. Heillä on onneksi wasabia, jota he antavat Sunnylle, joka pelastuu.


title: Synkkä syöveri

text: Sunnyn parantuessa Klaus ja Violet yllättyvät, kun sähkelaite alkaa toimia. He saavat sähkeen Quigley Quagmirelta. Quigley tahtoo Baudelairet johonkin tiettyyn paikkaan tiistaina, joka on seuraava päivä, ja vain kaksi päivää ennen tapaamista hotellilla. Violet epäilee, että koodin selvittäminen ja Vastakarvan löytäminen ovat paljon Fionan vapauttamista tärkeämpiä, koska hän ei vastaisi ystävällisyyteen ystävällisyydellä. Klaus ratkaisee koodin ensimmäisenä ja saa tietää, että Quigley tapaa heidät Brinyn rannalla. Violet alkaa tutkia viestin seuraavaa osaa, mutta silloin Olaf, Esmé ja Carmelita löytävät heidät. Olaf ilmoittaa, että heillä kestää vain minuutteja, että he pääsevät Hotelli Ratkaisuun, ja että Fiona on liittynyt heihin.


title: Synkkä syöveri

text: Olaf ilmoittaa Baudelaireille, että kun he saapuvat Hotelli Ratkaisuun, hän on voittanut. Violet ja Klaus yrittävät puhua Fionalle järkeä, ja tarjoavat hänelle jopa medusan mycelium -sienen näytettään kypärässä. Harvinaisen sienen tutkiminen houkuttelee Fionaa, mutta Olaf saapuu paikalle ja ottaa kypärän heiltä pois. Yhtäkkiä salaperäinen kysymysmerkkilaiva saapuu taas, ja Olafille tulee kiire lähteä käskyttämään laivaansa. Fiona tajuaa tehnensä väärän ratkaisun, ja antaa Baudelairien paeta.


title: Synkkä syöveri

text: Tiistaina lapset löytävät itsensä Brinyn rannalta, josta kaikki heidän ongelmansa alkoivat. Yllättäen herra Poe alkaa saapua savusta. Hän on saanut viestin J.S.:ltä, jonka hän olettaa olevan "Päivän pilkunviilaajan" toimittaja Geraldine Julienne. Hän vaikuttaa oudon kiinnostuneelta lasten omaisuudesta. Hän käskee lapsia tulemaan kanssaan poliisiasemalle selvittämään heidän ongelmansa.


title: Synkkä syöveri

text: Violet on selvittänyt viestiä, jossa ovat sanat "violet", "taksi" ja "odottaa", ja jossa kerrotaan, että taksi odottaa heitä rannalla. Hyvästeltyään herra Poen he menevät taksin luo. Sisältä he löytävät naisen, jota eivät ole koskaan ennen tavanneet. Vaikka lapsille on opetettu, etteivät he saa mennä vieraiden kyytiin, he menevät sisään ja ajavat Kit Snicketin kanssa Hotelli Ratkaisuun.


title: Alessandro

text: Alessandro on italiankielinen muoto etunimestä Aleksanteri. Nimen kantajia ovat olleet muun muassa:


title: Omituinen opinahjo

text: Omituinen opinahjo ("The Austere Academy") on viides kirja kolmetoistaosaisessa yhdysvaltalaisen Lemony Snicket -nimen takana toimineen Daniel Handlerin lasten- ja nuortenkirjasarjassa "Surkeiden sattumusten sarja".


title: Omituinen opinahjo

text: Kirjassa jatketaan Baudelairen kolmen orpolapsen Violetin, Klausin ja Sunnyn tarinaa. Kirjassa Baudelairet lähetetään sisäoppilaitokseen, jossa hallitsevat hirveät opettajat. Koulussa lapset tapaavat uusia ystäviä, uusia vihollisia ja kreivi Olafin uudessa valeasussa.


title: Omituinen opinahjo

text: Kirja alkaa, kun Baudelairen orvot ja herra Poe ovat pihalla Vaaksavaaran valmistavan koulun ulkopuolella. Lapset tapaavat heti ilkeän Carmelita Spats -nimisen tytön, joka kutsuu orpoja "kakunnuuhkijoiksi". Herra Poe käskee lasten mennä vararehtori Neron toimistoon. Matkallaan he huomaavat koulun moton "Memento Mori" - "Muista kuolevaisuutesi".


title: Omituinen opinahjo

text: Lapset tapaavat pian vararehtori Neron, joka selvittää heille koulunsa ankarat säännöt ja kertoo heille koulun hienoista asuntoloista. Kuitenkin, koska Baudelaireilla ei ole vanhemman lupaa, heidän täytyy nukkua heinien päällä pienessä majassa, joka koulussa tunnetaan Orpojen tönönä. Nero ilmoittaa olevansa itse nero ja soittavansa viulua loistavasti. Joka päivä oppilaiden on osallistuttava hänen kuuden tunnin mittaiseen viulukonserttiinsa, tai muuten heidän on ostettava Nerolle suuri karkkipussi ja katsottava, kun hän syö sen.


title: Omituinen opinahjo

text: Baudelairet menevät taloon ja huomaavat, että siellä on rapuja, sieniä ja hirveät tapetit. Sitten Baudelairet menevät lounaalle. Carmelita Spats saapuu taas paikalle ärsyttämään heitä, mutta Isadora ja Duncan Quagmire pelastavat heidät ja alkavat kertoa itsestään. He ovat samassa tilanteessa Baudelairien kanssa, ja he ovat kolmoset, mutta heidän veljensä Quigley kuoli tulipalossa heidän vanhempiensa kanssa. Myös heille jätettiin valtava omaisuus safiirien muodossa. Duncan tahtoisi olla toimittaja, Isadora runoilija. Heillä on molemmilla muistikirjat, joihin he kirjoittavat huomautuksiaan. Heistä tulee heti hyviä ystäviä Baudelairien kanssa.


title: Omituinen opinahjo

text: Violetin opettaja, herra Remora on mies, joka kertoo hyvin lyhyitä, typeriä tarinoita samalla kun syö paljon banaaneja, ja käskee oppilaidensa tehdä tarinoista muistiinpanoja. Klausin opettajalla, rouva Bassilla, on ärsyttävä pakkomielle metrijärjestelmään, ja hän käskee oppilaidensa mitata lukemattomia esineitä ja kirjoittaa mitat taululle. Koska Vaaksavaarassa ei ole luokkaa vauvoille, Sunnysta tehdään Neron assistentti.


title: Omituinen opinahjo

text: Heidät esitellään valmentaja Tsingikselle. Baudelairet tunnistavat hänet heti, mutta teeskentelevät, etteivät huomanneet häntä. Tsingis huomauttaa, kuinka orvoilla on vahvemmat jalat. Sen jälkeen he kaikki ryntäävät auditorioon vararehtori Neron päivittäiseen kuusituntiseen viulukonserttiin. Konsertissa Baudelairet päättävät mennä Neron toimistoon seuraavana päivänä etsimään tietoja Tsingiksestä. Kuitenkin heidän yrittäessään tehdä niin Tsingis saapuu sisään. Baudelairet yrittävät repiä hänen naamionsa irti, mutta hän estää.


title: Omituinen opinahjo

text: Lounaalla Carmelita Spats tuo Baudelaireille viestin, jossa heidät käsketään tapaamaan Tsingis nurmikentällä auringonlaskun aikaan, samaan aikaan kuin Neron viulukonsertti. Tsingis laittaa heidät piirtämään ringin ja juoksemaan sitten "ORJA"-testiä koko yön yhdeksän päivän ajan. Koska Baudelairet juoksevat kierroksia, he väsyvät ja saavat huonoja numeroita kokeistaan ja Sunnylla menee huonosti työssään.


title: Omituinen opinahjo

text: Vararehtori Nero sanoo lapsille, että jos he jatkavat kokeissa epäonnistumista, Tsingis alkaa opettaa heitä, ja Sunny saa potkut. Nero sanoo, että lapsilla tulee olemaan erityisen vaikeita tehtäviä seuraavana aamuna. Sen jälkeen hän ilmoittaa haluavansa yhdeksän karkkipussia kaikista niistä konserteista, joissa he eivät ole olleet, ja käskee heitä antamaan Carmelitalle korvakorut joka kerrasta, kun hän on tuonut heille viestin.


title: Omituinen opinahjo

text: Baudelairet menevät tapaamaan Quagmireja ja kertovat tapahtuneen. Quagmiret ryhtyvät juoksemaan öisin heidän puolestaan käyttäen jauhosäkkiä esittämään Sunnya, jolloin Baudelairet voivat tehdä niittejä ja lukea kokeisiin.


title: Omituinen opinahjo

text: Seuraavana aamuna Nero, Remora ja Bass tulevat orpojen luokse ja testaavat näitä. Testien jälkeen Tsingis saapuu paikalle ja ilmoittaa selvittäneensä, etteivät Baudelairet ole juosseet öisin. Silloin herra Poe saapuu paikalle karkkipussien ja korvakorujen kanssa.


title: Omituinen opinahjo

text: Baudelairet kertovat herra Poelle Tsingisin olevan kreivi Olaf. Tsingis juoksee ulos talosta, ja kun Baudelairet onnistuvat riisumaan hänen valeasunsa, hän sieppaa Quagmiret ja tunkee heidät apuriensa kanssa autoon. Ennen sinne menoaan Duncan huutaa Violetille: "Katsokaa muistikirjoja! VPK!" Olaf kuitenkin vie muistikirjat ennen, kuin ajaa pois. Baudelairet viedään taas pois uuden huoltajan luokse.


title: Latvian puolalaiset

text: Latvian puolalaiset ovat Latviassa asuvia puolalaisia. Puolalaisten perinteiset asuinalueet Latviassa sijaitsevat Latgalen historiallisella alueella, jossa he vaikuttivat myös paikallisen väestön kulttuuriin, kieleen ja uskontoon. Nykyisin puolalaiset ovat neljänneksi suurin vähemmistöryhmä Latviassa.


title: Latvian puolalaiset

text: Puolalaisia alkoi tulla Latviaan niin sanottuna puolalaisaikana vuodesta 1562. Latgalen alue oli päätynyt Puolan vallan alle Liivinmaan sodassa. Puolalaisista tuli alueen yläluokkaa ja he omistivat moisioineen laajoja maa-alueita. Puolalaisten merkitys alueella väheni vasta kun Latgale liitettiin Venäjään vuonna 1772. Väinänlinna oli erityisen tärkeä puolalaisen kulttuurin keskus. Puolan kapinan aikaan vuonna 1863 myös Latgalessa oli levottomuuksia. Niiden jälkeen alueella alkoivat venäläistämistoimet. Latinalaisilla aakkosilla kirjoitetut kirjat kiellettiin ja puolan kielen opetus oli käytännössä mahdotonta. Latgalen vaikeuksien takia 1800-luvun lopussa Riiasta tuli tärkein puolalaisen kulttuurin keskus. Riikaan tuli ensimmäinen puolalainen koulu ja Polyteknisen korkeakoulun puolalaiset osakunnat.


title: Latvian puolalaiset

text: Latvian itsenäistyttyä noin kolmasosa puolalaisista asui Latgalessa. 1920- ja 1930-luvuilla Puolasta tuli myös jonkin verran maahanmuuttajia kausiluontoisiin maataloustöihin. Suurin osa puolalaisista työskenteli kuitenkin teollisuuden parissa. Puolalaisten ja latvialaisten keskinäiset suhteet olivat melko hyvät, vaikkakin ne kiristyivät 1930-luvulla tiukempien vähemmistölakien myötä. Puolalainen unioni oli tärkein puolalaisia edustava järjestö. Unionilla oli Väinänlinnassa talo, jossa harjoitettiin erilaista kulttuuritoimintaa. Ensimmäisen neuvostomiehityksen aikana puolalaisia kyyditettiin Siperiaan ja Saksan miehityksen aikana heitä toimi maanalaisessa kommunistisessa liikkeessä partisaaneina. Ennen toista neuvostomiehitystä monet puolalaiset lähtivät pakoon. Neuvosto-Latvian aikana puolalaisia muutti töihin Latviaan Valko-Venäjältä ja Ukrainasta. Latvian kansallisen heräämisen aikaan myös puolalainen kulttuurielämä aktivoitui ja puolalaisia kouluja perustettiin Riikaan, Väinänlinnaan ja Liepājaan.


title: Latvian puolalaiset

text: Puolan kieli on menettänyt historiallisen asemansa ja nykyisin vain viidesosa Latvian puolalaisista osaa sitä. Sen opetusta annetaan yhteensä viidessä eri kaupungissa. Puolalaisissa kouluissa käy tuhansia oppilaita. Monet katoliset kirkot pitävät jumalanpalveluksia myös puolaksi.


title: Kelvoton kylä

text: Kelvoton kylä ("The Vile Village") on seitsemäs kirja kolmetoistaosaisessa yhdysvaltalaisen Lemony Snicket -nimen takana toimineen Daniel Handlerin kirjoittamassa kirjasarjassa "Surkeiden sattumusten sarja".


title: Kelvoton kylä

text: Paettuaan kreivi Olafilta taas kerran Baudelairet viedään kylään, jonka kaikki asukkaat yhdessä ovat heidän huoltajiaan.


title: Kelvoton kylä

text: Kirja alkaa, kun Baudelairet ovat herra Poen toimistossa katsomassa "Päivän pilkunviilaaja" -roskalehteä. Sen jälkeen Poe vie heidät Variksenpalvojien kylään, jossa jokainen kylän asukas on yhdessä heidän huoltajansa.


title: Kelvoton kylä

text: Variksenpalvojien kylään saavuttuaan Baudelairet joutuvat kylän vanhimpien eteen. Vanhimmat ilmoittavat, että Baudelairet tekevät kaikkien asukkaiden kotityöt, mutta asuvat korjausmies Hectorin luona.


title: Kelvoton kylä

text: Hector vie heidät kotiinsa, jossa näyttää talonsa, latonsa ja suuren puunsa, jossa varikset nukkuvat yönsä. Hevtor näyttää Baudelaireille puun luota lyötämänsä säeparin, jonka Baudelairet epäilevät olevan Isadora Quagmiren kirjoittama. He saavat tietää, että Hector on rikkonut monia kaupungin sääntöjä pitämällä salaista kirjastoa ja rakentamalla kuumailmapalloa ladossaan. Baudelairet menevät vielä ulos ja löytävät toisen säeparin.


title: Kelvoton kylä

text: Kaksi vanhimpien neuvoston jäsentä saapuvat ja kertovat kreivi Olafin jääneen kiinni, ja että Baudelairien pitää mennä välittömästi kaupungintalolle. Baudelairet huomaavat, ettei Olaf ole jäänyt kiinni, vaan Jacques-niminen mies. Lapset sanovat, ettei hän ole Olaf, mutta kylän väki ei kuuntele heitä. Seuraavana päivänä Jacques aiotaan polttaa roviossa.


title: Kelvoton kylä

text: Sinä yönä Sunny tarkkailee puuta nähdäkseen mistä säeparit tulevat, Klaus tutkii VPK:n sääntöjä löytääkseen jotain, mikä auttaisi Jacquesin pulasta, ja Violet auttaa Hectoria hänen kuumailmapallonsa kanssa.


title: Kelvoton kylä

text: Violet korjaa kuumailmapallon, Klaus löytää Jacquesia auttavan säännön ja Sunny huomaa, että varikset tuovat säepareja. Hän löytää myös yhden uuden.


title: Kelvoton kylä

text: Lapset juoksevat vankilalle, jolla saavat kuulla, että Jacques on "kuollut". Etsivä Dupiniksi naamioitunut Olaf ilmoittaa Jacquesin kuolleen ja syyttää tapauksesta Baudelaireja. Hän väittää, että linssi Klausin laseista ja Violetin hiusnauha löydettiin rikospaikalta, ja lisäksi ruumiissa on Sunnyn hampaanjäljet. Ihmisiä ei kiinnosta tietää, että lapsilla on alibit, ja heidät lukitaan selliin.


title: Kelvoton kylä

text: Vankilassa Klaus huomaa, että on hänen 13. syntymäpäivänsä. Samalla konstaapeli Luciana saapuu paikalle tuomaan heille vettä ja leipää. Violet käyttää niitä murtaakseen sellin kiviseinän. Aamun koittaessa Hector tulee sanomaan lapsille, että jos he karkaavat, hänen kuumailmapallonsa on valmiina. Lisäksi hänellä on päivittäinen säepari mukanaan.


title: Kelvoton kylä

text: Lapset pakenevat vankilasta ja lukevat viestit järjestyksessä. He huomaavat, että säkeiden ensimmäiset kirjaimet muodostavat sanan "putous". He ryntäävät varisputoukselle, avaavat variksen nokan ja löytävät ystävänsä.


title: Kelvoton kylä

text: Baudelairet ja Quagmiret juoksevat Hectorin talolle ja Quagmiret sanovat, että kuollut mies on Lemony Snicketin veli. Heitä takaa-ajava ihmisjoukko lähestyy heitä karjuen, ja he saavuttavat viimein Hectorin. Quagmiret pääsevät kyytiin, mutta Baudelairet eivät. Quagmiret heittävät muistikirjansa Baudelaireille, mutta konstaapeli Luciana lyö niitä, ja paperit lentävät yltympäriinsä.


title: Kelvoton kylä

text: Kirja loppuu, kun paljastetut kreivi Olaf ja Esmé Kurjimo (konstaapeli Luciana) pakenevat moottoripyörällä ja Baudelairet juoksevat pois. "Päivän pilkunviilaaja" taas on jo ehtinyt kertoa kaikille, että he ovat tappaneet Jacquesin.


title: Rodrigo Galatto

text: Rodrigo José Galatto (s. 10. maaliskuuta 1983 Porto Alegre, Brasilia) on brasilialainen jalkapallomaalivahti.


title: Rodrigo Galatto

text: Galatto on Grêmion kasvatti. Ensiesiintymisensä edustusjoukkueessa hän teki 26. marraskuuta 2005 ottelussa Náuticoa vastaan.


title: Rodrigo Galatto

text: Vuonna 2008 Galatto siirtyi Paranaenseen, jossa hän onnistui nopeasti saamaan itselleen ykkösvahdin paikan. Hän pelasi 1½-kauden aikana maan pääsarjatasolla yhteensä 58 ottelua.


title: Rodrigo Galatto

text: 22. tammikuuta 2010 hän siirtyi kauden kestävällä lainasopimuksella bulgarialaiseen Liteks Lovetšiin. Hän teki joukkueessa ensiesiintymisensä 26. helmikuuta 2010 ottelussa Lokomotiv Mezdraa vastaan.


title: Rodrigo Galatto

text: 6. elokuuta 2010 Galatto teki kolmivuotisen sopimuksen espanjalaisen Málagan kanssa, joka maksoi hänestä 1,2 miljoonan euron siirtokorvauksen.


title: Tihutöiden tivoli

text: Tihutöiden tivoli ("The Carnivorous Carnival") on yhdeksäs kirja kolmetoistaosaisessa yhdysvaltalaisen Lemony Snicket -nimen takana toimineen Daniel Handlerin kirjoittamassa lasten- ja nuortenkirjasarjassa "Surkeiden sattumusten sarja".


title: Tihutöiden tivoli

text: Tarina alkaa, kun Baudelairet ovat yhä kreivi Olafin auton takakontissa kuuntelemassa Olafin ja hänen seurueensa jutustelua heidän suunnitelmistaan. He puhuvat myös naisesta nimeltä Madame Lulu, joka on joka kerran kertonut Olafille Baudelairien olinpaikan. Olaf pysähtyy ja Baudelairet hiipivät ulos. He huomaavat tulleensa Tivoli Tiritombaan.


title: Tihutöiden tivoli

text: Baudelairet naamioivat itsensä Olafin takakontin antimien avulla kummajaisiksi. Sunny kietoutuu valepartaan esittääkseen susilapsi Chaboa, ja Violet ja Klaus tunkeutuvat yhteen suureen paitaan ollakseen kaksipäinen ihminen, 'Beverly' ja 'Elliot'. Madame Lulu palkkaa lapset heti ja vie heidät kummajaisten luo. Colette on käärmenainen, Hugo on kyttyräselkä ja Kevin on molempikätinen.


title: Tihutöiden tivoli

text: Seuraavana aamuna he kuulevat Olafin kysyneen kristallipallolta "Ovatko Baudelairen vanhemmat yhä elossa?" ja sen vastanneen "Kyllä, he ovat Mortmain-vuorilla". Sitten lapset menevät harjoittelemaan näytökseen. Myöhemmin Olaf saapuu leijonalauman kanssa ja ilmoittaa, että joku kummajaisista heitetään leijonakuoppaan.


title: Tihutöiden tivoli

text: Orvot menevät Lulun telttaan kuulustelemaan häntä. He löytävät pöytäliinan alta salaisen lehtiartikkelikirjaston ja selvittävät, mistä maagiset efektit tulevat. Lulu astuu sisään, murtuu, paljastaa itsensä ja myöntää olevansa vain Olivia-niminen nainen, joka haluaa antaa ihmisille haluamansa. Olivia on VPK:n jäsen, ja hän kertoo lapsille VPK:n valeasuista ja järjestössä tapahtuneesta skismasta.


title: Tihutöiden tivoli

text: Yöllä Esmé Kurjimo ilmestyy kummajaisvaunuun ja kertoo, että kuka tahansa valitaan heitettäväksi leijonien kuoppaan, hänen pitää heittää sinne sen sijaan Madame Lulu. Jos he tekevät niin, he pääsevät osaksi kreivi Olafin teatteriseuruetta. Seuraavana aamuna orvot alkavat järjestää pakoaan tivolista.


title: Tihutöiden tivoli

text: Valtava, julma yleisö saapuu paikalle, ja Olaf avaa dramaattisesti paperin, joka kertoo, kenet heitetään leijonille. Beverly ja Elliot valitaan. He pääsevät pakoon ja aikaansaavat kaoottisen vaiheen, jonka keskellä yksi Olafin kätyri ja Olivia kaatuvat leijonakuoppaan ja kuolevat.


title: Tihutöiden tivoli

text: Olaf ei vaikuta vieläkään tunnistavan Baudelaireja, ja hän liittää heidät seurueeseensa muiden kummajaisten kanssa, ja yhdessä he lähtevät vuorille, Violet ja Klaus takana olevassa asuntovaunussa, Sunny autossa. Olaf paljastaa sitten Lulun kertoneen hänelle heidän henkilöllisyytensä, jolloin vastapalkatut kummajaiset leikkaavat vaunun irti autosta.


title: Joan Oriol

text: Joan Oriol i Gràcia (s. 5. marraskuuta 1986 Cambrils, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Osasunaa ja on pelipaikaltaan vasen laitapuolustaja.


title: Joan Oriol

text: Hän nousi kaudeksi 2010–2011 Villarrealin edustusjoukkueeseen pelattuaan aiemmat kaksi kautta seuran reservijoukkueessa.


title: Yövalvoja

text: Yövalvoja () on nimi kahdelle eri sankarille Mirage Studios -kustantamon sarjakuvissa esiintyville sankareille. Hahmo esiintyi ensimmäisen kerran vuonna 2007 "TMNT Movie Prequel" -sarjakuvalehden ensimmäisessä numerossa. Hahmoista tunnetumpi on Raphael, joka esiintyi hahmon roolissa vuoden 2007 elokuvassa.


title: Yövalvoja

text: David Merryweather oli alkuperäinen Yövalvoja, joka vartioi öisin New Yorkin katuja. Tultuaan vanhaksi hän piilotti asunsa, aseensa ja moottoripyöränsä kirahyllyjen takana olleeseen salaiseen kätköön. Vuosia myöhemmin hän huomasi Raphaelin olevan kykenevä jatkamaan hänen alter egoaan ja kertoi salaisuutensa Raphaelille. Merryweather halusi salata kaiken perheeltään ja luovutti asunsa Raphaelille jouduttuaan ammutuksi kotonaan.


title: Yövalvoja

text: Raphael päätyi Yövalvojan rooliin taistellessaan muiden Turtlejen kanssa Triceratoneja vastaan viemäristössä. Hän kuuli vanhan miehen joutuneen ryöstettäväksi heidän yläpuolellaan ja yritti lähteä apuun, mutta Leonardo kieltäytyi. Turtlejen kukistettua Triceratonit Raphael säntää auttamaan vanhaa miestä, mutta huomaa olevansa liian myöhässä. Mies kuitenkin lähtee vihoissaan kotiin ja valittaa Raphaelille olleen myöhässä. Jonkun ajan kuluttua Raphael näkee uuden ryöstöyrityksen ja hakkaa pikkurikolliset, jotka yrittivät viedä nuoren naisen käsilaukun. Akaisemmin Raphaelin kanssa tekemisessä ollut vanhamies sattui olemaan kuuloetäisyyden päässä tilanteesta ja lähestyi Raphaelia. Hän pyysi Raphaelia tulemaan mukaan ja kertoi olevansa David Merryweather ja taistelleen nuorena rikollisia vastaan New Yorkin kaduilla. Raphael on skeptinen kuulemansa suhteen, mutta ennen kuin hän ehtii kuulla lisää Tikku pyytää häntä hyvästelemään Leonardon, joka on matkalla Etelä-Amerikkaan. Raphael sopii Merryweatherin kanssa jatkavan keskustelua seuraavana päivänä.